title: मलयालम साहित्य का इतिहास

text: पाट्टु शाखा का सर्वाधिक महत्वपूर्ण विभाग "किलिप्पाट्टु" है। तुँचत्त एषुत्तच्छन को इस विधा का संस्थापक मानते हैं। इसमें "किलि" अर्थात् तोते की जबानी कथाख्यान होता है, इसलिए इसे किलिप्पाट्टु कहते हैं। एषुत्तच्छन् का काल 16वीं शताब्दी का पूर्वार्ध है। इस जमाने में केरल एक प्रकार की राजनीतिक, सामाजिक और सांस्कृतिक शिथिलता का अनुभव कर रहा था। इस अध:पतन से केरल का अभ्युत्थान कराने के हेतु अवतरित दिव्य पुरुष के रूप में ही केरल की जनता आज भी एषुत्तच्छन् को मानती है। उन्होंने भक्ति के उद्बोधन से जनता को प्रबुद्ध किया। नामदेव, कबीर, चैतन्य, सूरदास, तुलसीदास, माणिक्कवाचकर, कंपर इत्यादि भक्त कवियों से भास्वर नभोमंडल में केरल की दिशा से उदित तारक एषुत्तच्छन हैं। उन सबकी भाँति एषुत्तछन् भी जनता को जाग्रत एवं उद्बुद्ध करने में सफल हुए। रामायण, भारत और भागवत, इन तीनों के संक्षिप्त अनुवाद के माध्यम से एषुत्तच्छन् ने समस्त केरलवासियों के हृदयों में सीधे प्रवेश पाया। केरली को एक नूतन गारिमा, गंभीरता, शालीनता और स्वावलंबन प्राप्त हुआ। इसी अर्थ में एषुत्तच्छन् को मलयालम् साहित्य का पिता मानते हैं। वे ही ऐसे कवि हैं जो झोपड़ियों और महलों में समान रूप से समादृत हैं।


title: मलयालम साहित्य का इतिहास

text: पाट्टु विभाग में दूसरा भक्तिप्रधान गानकाव्य "पूंतानम्" की "ज्ञानप्पाना" है। पूंतानम् के अन्य स्तोत्र भी ललित, कोमल और भक्तिसुधा से ओतप्रोत है।


title: मलयालम साहित्य का इतिहास

text: इस विभाग की अन्य उल्लेखनीय रचनाएँ कुछ लोकगीत और "वटक्कन पाट्टु" (उत्तरी गीत) तथा "तेक्कन पाट्ट" (दक्षिणी गीत) के नामों से विख्यात कुछ आख्यानात्मक गान काव्य हैं। जैसा नामों से विदित होता है, ये गीत क्रमश: उत्तर और दक्षिण केरल की वीरगाथाएँ हैं। उत्तरी गीतों की भाषा आधुनिक मलयालम् से मिलती जुलती है, परंतु दक्षिणी गीतों में भाषा का तमिल से सामीप्य अधिक है। 16 वीं और 18 वीं सदियों बीच रचे गए दक्षिणी गीतों में तमिल का प्रभाव संभवत: दक्षिण केरल के तमिल प्रदेशों के साथ निकट संपर्क को ही सूचित करता है, न कि भाषा के स्वतंत्र विकास के अभाव को। दक्षिण के कवि द्विभाषा (तमिन और मलयालम्) के विद्वान् थे।


title: मलयालम साहित्य का इतिहास

text: मणिप्रवाल आंदोलन के अंतर्गत चंपू काव्यों का दूसरा चरण 15वीं शताब्दी में पुन: दर्शनीय है। यद्यपि इस काल में तीन सौ से भी अधिक चंपू काव्य रचे गए तो भी इनमें पुनम् नंपूतिरि का रामायण और मषमंगलम् नारायणन् नंपूतिरि का भाषानैषध इत्यादि चंपू ही विशेष ध्यान देने योग्य हैं। पूनम् का काल 15वीं शताब्दी के पूर्वार्ध में अथवा 16वीं शताब्दी के उत्तरार्ध में होना चाहिए। नैषधचंपूकार का काल 16वीं शताब्दी का मध्य है। यद्यपि विकासक्रम के अनुसार उत्तम मणिप्रवाल में मलयालम् की ही प्रमुखता होनी चाहिए थी, फिर भी इन चंपुओं में संस्कृतप्रधान भाषा ही अपनाई गई है। ऐसी स्थिति पैदा हुई कि अधिकांश चंपुओं को समझने के लिये संस्कृत का ज्ञान अनिवार्य हो गया। इस कारण मणिप्रवाल साहित्य सामान्य जनता से दूर होता गया।


title: मलयालम साहित्य का इतिहास

text: आट्टक्कथा नृत्यकला से संबद्ध साहित्य विभाग है। इस कलारूप का नाम "कथकली" है। आट्टक्कथा मलयालम् की एक विपुल साहित्यशाखा है। आज कथकली को अतंरराष्ट्रीय सम्मान प्राप्त है। इस कलारूप को यह स्थिति प्रदान करने में इसके आधारभूत साहित्य ने महान योगदान दिया है।


title: मलयालम साहित्य का इतिहास

text: 17 वीं शताब्दी के उत्तरार्ध में कोषिक्कोट के मानवेद राजा ने "कृष्णगीति" नामक संस्कृत काव्य की रचना की। इसके आधार पर "कृष्णनाट्टम्" नामक नृत्यकला का भी आविर्भाव हुआ। इसमें श्रीकृष्ण की कथा का आठ दिनों में अभिनय करने की योजना बनाई गई।


title: मलयालम साहित्य का इतिहास

text: कृष्णनाट्टम् की देखा देखी "रामनाट्टम्" नामक दूसरे नृत्यकला-रूप का भी आविष्कार किया गया। इस कला-रूप के आधारभूत साहित्य में रामकथा को आठ रात में खेलने योग्य खंडों में विभक्त किया गया। इसके रचयिता कोट्टारक्करा के राजा है। इनके जीवकाल के संबंध में दो मत हैं। कुछ लोग इन्हें सत्रहवीं शताब्दी के मानते है, दूसरे 15-16वीं शताब्दी के। रामनाट्टम् में आज की कथकली का प्राग्रूप दर्शनीय हैं।


title: मलयालम साहित्य का इतिहास

text: कोट्टयम् के राजा ने, जिनका जीवनकाल 17वीं सदी का अंतिम चरण माना जाता है, रामनाट्टम का संशोधन और परिष्करण करके कथकली के आधुनिक रूप का विकास किया। इनकी रचनाएँ चार हैं--सभी महाभारत के उपाख्यानों पर आधारित हैं। कार्तिक तिरुनाल, अश्ववति तिरुनाल् (अर्थात् इन नक्षत्रों के दिन जात) इत्यादि राजाओं ने भी आट्टक्कथाओं में सर्वोत्तम कृति उण्णायि वारियर रचित "नलचरितम्" है। नलचरितम् चार रातों में अभिनेय है। कुछ विद्वान् उण्णायि वारियर को 16वीं शताब्दी के अंतिम और 17वीं शताब्दी के प्रथम पाद का मानते हैं तो दूसरे 17वीं 18वीं सदियों के अँत्य आद्य पाद के। इस प्रतिभावान् कवि ने आट्टक्कथाओं के लिये एक अमोध पथ का उद्घाटन किया। उच्छृंखल पद-योजन-शैली, अचुंबित कल्पनावैभव और गंभीर जीवन-दर्शन-पटुता से यह कवि अनुगृहीत है।


title: मलयालम साहित्य का इतिहास

text: "गिरिजाकल्याणम्" नामक गीत प्रबंध को भी कुछ विद्वान् उण्णायि वारियर रचित मानते हैं। इसकी रचना किलिप्पाट्टु के छंदों में अनुप्रासयुक्त शैली में हुई है।


title: मलयालम साहित्य का इतिहास

text: 18वीं सदी के ऊषाकाल में एक महान तेज:पुंज का उदय हुआ--तुल्लल्-साहित्य के उपज्ञाता कुंचन नंप्यार का। संभव है, तुल्लल् जैसे कलारूप पहले भी रहे हों। परंतु इसमें संदेह नहीं कि इसी प्रतिभाशाली कवि ने तुल्लल् को एक आंदोलन के रूप में विकसित किया। एक प्रकार से तुल्लल् को नृत्यात्मक एकाभिनय कह सकते हैं। तुल्लल् गीत इसका आधारस्वरूप साहित्य है। नंप्यार ने तुल्लल् गीतों के कथानक के रूप में पुराणों के उपाख्यान ही लिए हैं। फिर भी वर्णनों में आनेवाला वातावरण पौराणिक न होकर केरल के समसामयिक जनजीवन से मेल खानेवाला है। नंप्यार ने पौराणिक इतिवृत्तों के माध्यम से तत्कालीन जीवन की वैयक्तिक और सामाजिक विकलाताओं पर तीखे व्यंगबाण चलाए हैं। इनके इस परिहास की तेज धार का लक्ष्य समाजशरीर के व्रणों की चीर फाड़ करना था। तुल्लल् साहित्य में सटायर विधा का अत्यधिक संपन्न काव्यालोक दर्शनीय है। इस विषय में कोई भी इनके समक्ष नहीं आता, न इनके पहले, न बाद में। यदि परिहास को सफल बनाना है तो सूक्ष्म, निर्मम और व्यापक मर्मबोध अपेक्षित है। यह सिद्धि प्रचुर मात्रा में होने के कारण नंप्यार का हास्य आदर्श है। उनके हास्य और मर्मोक्तियों में विद्वेष की ज्वाला नहीं चुभती, वरन् हार्दिक सहानुभूति और मानव प्रेम का चैतन्य ही स्फुरित होता है।


title: मलयालम साहित्य का इतिहास

text: पाट्टु शाखा की एक अन्य महत्वपूर्ण रचना 18वीं सदी के पूर्वार्ध (1703-1763) के कवि रामपुरम् वारियर का "कुचेलवृत्तम" वंचिप्पाट्टु (नोकागीत) है। शुरू शुरू में मलयालम् में गद्य साहित्य की खास प्रगति नहीं हुई थी। 10वीं या 11वीं शताब्दी में लिखित "भाषाकौटलीयम्" कूटियाट्टम् के अभिनय के लिये दिग्दर्शन देनेवाली "आट्टप्रकारम्" नामक ग्रंथपरंपरा, 14वीं शताब्दी का "दूतवाक्यम्" गद्य, उसी शताब्दी का "ब्रह्मांडपुराणम्" गद्य, "अंबरीषचरितम्", "देवीभागवतम्" इत्यादि गद्य--इन सभी को गद्य साहित्य के लिये प्राचीन काल की देन मान सकते हैं। तद्देशीय ईसाई धर्मप्रचारकों ने कुछ गद्य ग्रंथ 16वीं, 17वीं तथा 18वीं सदियों में लिख हैं। इनमें "संक्षेप वेदार्थम्" "वेदतर्कम्" इत्यादि सम्मिलित हैं। "वर्तमानप्पुस्तकम्" सर्वप्रथम यात्रासाहित्य (18वीं सदी का अंत) है।


title: मलयालम साहित्य का इतिहास

text: कुंचन नंप्यार के बाद कुछ समय तक की अवधि मलयालम् के लिये अंधकारमय है। करीब आधी शताब्दी तक को इस अवधि में किसी ज्योति का उदय नहीं हुआ। बाद में स्वाति तिरुनाल (राजा) के युग का सुप्रभात हुआ। इरयिम्मन तंपि (1783-1856) किलिमानूर कोयित्तंपुरान इत्यादि आट्टक्कथाकारों ने स्वातितिरुनाल् का प्रश्रय पाया। स्वाति तिरुनाल स्वयं कवि थे और उन्होंने हिंदी में भी गीत लिखे थे।


title: मलयालम साहित्य का इतिहास

text: इसके बाद केरल वर्मा कोयित्तपुरान के काल (1845) से मलयालम् साहित्य के आधुनिक युग का प्रारंभ हो जाता है। साहित्यसार्वभौम की उपाधि से विभूषित इस प्रतिभाशाली लेखक के नेतृत्व में साहित्य में एक नवजागरण आ गया। "मयूरसंदेशम्" नामक संदेश काव्य, "शाकुंतलम्" नाटक का अनुवाद और अकबर नामक उपन्यास उनकी रचनाओं में मुख्य हैं। उनके शाकुंतल अनुवाद के साथ मलयालम् में संस्कृत नाटकों के अनुवादों की बाढ़ सी आई। चात्तुक्कुट्टि मन्नाटियार, कुंजिक्कुट्टन तंपुरान, कोट्टारत्तिल शंकुण्णि इत्यादि ने इस शाखा की पुष्टि की। संस्कृति नाटकों की ही तरह के स्वतंत्र मलयालम् नाटक भी लिखे गए। केरल वर्मा के भागिनेय राजराज वर्मा ने भी कालिदास आदि के ग्रंथों को अनुवाद किया। इन्हीं राजराज वर्मा ने मलयालम् को "केरलपाणिनीयम्" नामक व्याकरण ग्रंथ और "वृत्तमंजरी" नामक छंदशास्त्र ग्रंथ प्रदान किया था। ये भी अपने मातुल की तरह सबके लिये प्रेरणास्त्रोत और मार्गदर्शक रहे। इस जमाने में द्वितीयाक्षर प्राप्त (श्लोक की प्रत्येक पंक्ति के दूसरे अक्षर में आवर्तित होनेवाला अनुप्रास) के पक्षपातियों और विरोधियों में जो घोर विवाद छिड़ गया था उसके प्रवर्तक क्रमश: ये मातुल भागिनेय थे। इस विवाद में स्वच्छंदतावाद के "रूप से भाव की ओर" वाले आह्वान की पहली गूँज सुनाई देती हैं।


title: मलयालम साहित्य का इतिहास

text: इसी अवधि में संस्कृत के महाकाव्यों के अनुकरणों के रूप के मलयालम् महाकाव्यों की रचना हुई थी। कृष्णगाथा के बाद मणिप्रवाल में एक महाकाव्य--"श्रीकृष्णचरितम्"—की रचना हुई (अधिकांश विद्वान् इसे कुंचन नंप्यार की रचना मानते हैं)। इस महाकाव्य के बाद अनुकरणात्मक महाकाव्यों के युग का आरंभ होने तक कम से कम एक शताब्दी बीती होगी। अषकत्त पद्मनाभ कुरुप का "रामचंद्रविलासम्", पंतलम् केरल वर्मा का "रुग्मांगदचरितम्" और "विजयोदयम्", उल्लूर का "उमाकेरलम्", वल्लत्तोल् का "चित्रयोगम्", के॰ सी॰ केशव पिल्ला का "केशवीयम्", कीटुङंल्लूर कोच्चुण्णि तंपुरान का वंचीशवंशम्" और "पांडवोदयम्", वटक्कुम्कूर राजराज वर्मा का "रघुवीरविजयम्" और "राघवाभ्युदयम्", कट्टक्कयम् चेरियान माप्पिला का "श्रीयेशुविजयम्", इत्यादि मलयालम् के प्रमुख महाकाव्य हैं। ये 1902 एवं 1917 के बीच लिखे गए थे।


title: मलयालम साहित्य का इतिहास

text: गद्य-साहितय में उपन्यासों का उदय भी उन्नीसवीं सदी में केरल वर्मा युग में ही हुआ था। प्रथम उपन्यास अप्पु नेटुंङयाटि लिखित "कुदलता" है। एक दो साल में (1889 में) चंतु मेनन ने इंदुलेखा का प्रकाशन किया। चंतु मेनन ने "शारदा" नामक उपन्यास का प्रथम भाग लिखा--और दूसरे भाग की रचना करने के पहले ही स्वर्ग सिधार गए। इंदुलेखा और शारदा आज भी मलयालम् के सामाजिक उपन्यासों की प्रथम श्रेणी में स्थित हैं। सामाजिक उपन्यासकारों में चंतु मेनन की प्रतिभा अद्वितीय है।


title: मलयालम साहित्य का इतिहास

text: तीन ऐतिहासिक उपन्यासों "मार्तंड वर्मा" (1891) "धर्मराजा" (1913) और "रामराजा बहादुर" (1917-20) के लेखक सी॰ वी॰ रामन पिल्ला ऐतिहासिक उपन्यास के क्षेत्र में विशेष प्रसिद्ध हैं। उनके सामाजिक "प्रेमामृतम्" का महत्व इतना अधिक नहीं है। ऐसा प्रतीत होता है कि उनके जीवन का उद्देश्य ही ऐतिहासिक उपन्यासों द्वारा मलयालम् की गरिमा बढ़ाने का था।


title: मलयालम साहित्य का इतिहास

text: केरल वर्मा के समसामयिक कवियों में बहुत से रसिक कवि थे। पूंतोट्टम् नँपूतिरि, वेण्मणि पिता और पुत्र, कोटुंङल्लूर कुंञिक्कुट्टन् तंपुरान्, कोच्चुरिण्ण तंपुरान् इत्यादि कवियों ने मिलकर एक नूतन काव्यरूप को जन्म दिया। ये सभी सरल भाषा के प्रयोग में तत्पर थे। इस प्रवृत्ति को विकास "पच्च मलयालम्" (शुद्ध और संस्कृत से मुक्त भाषा) आंदोलन के रूप में हुआ। कुंञिक्कुट्टन् तंपुरान्, (नल्ल भाषा--अच्छी भाषा) कुंडूर नारायण मेनन् (नालु भाषाकाव्यंङल्--चार भाषा काव्य) इत्यादि इस प्रकार के भाषाप्रयोग में निपुण थे। परंतु खेद है कि "पच्च मलयालम्" आंदोलन समय से पहले ही समाप्त हो गया। फिर भी वेण्मणि आदि कवियों द्वारा अपनाई गई काव्यशैली और दृष्टिकोण ने आगे के कवियों पर अपना प्रभाव डाला है। मणिप्रवाल काल की शृंगार प्रवृत्ति ने इनकी कविता में नए रूप में प्रवेश पाया। इस आंदोलन के शिखरस्थ कवि कुंञिक्कुट्टन तंपुरान इसलिये युगविभूति नहीं माने गए हैं कि उन्होंने शुद्ध मलयालम् में कुछ कविताएँ लिखी हैं; परंतु उसका कारण यह है कि अपने लघु जीवनकाल के मात्र दो सालों के ऊपर की अवधि में उन्होंने एक ऐसा चमत्मकार कर दिखाया जो पुरुषासाध्य नहीं माना जा सकता। यह महान कवि इस छोटे अर्से में संपूर्ण महाभारत का मलयालम् में छंदश: और पदश: अनुवाद करने में सफल हुए। जिस कार्य को संपन्न करने में तेलुगु में तीन पीढ़ियों की साधना की आवश्यकता पड़ी थी उसको पूरा करने में इस कवि ने तीन साल भी नहीं लगाए! उनके मुख से कविता की धारा प्रवाहित होती थी, यह नहीं कि वे कविता "लिखते" थे। उनकी "सरस-द्रुत-कवि-किरीट-मणि" की उपाधि उनके लिये सर्वथा सार्थक थी। उनको "केरल व्यास" कहना भी उचित ही था।


title: मलयालम साहित्य का इतिहास

text: अब हम मलयालम् के स्वच्छंदतावादी आंदोलन (अर्थात् रोमांटिसिज़्म, जो मलयालम् में काल्पनिक प्रस्थानम् के नाम से प्रसिद्ध है) के युग में आ जाते हैं। वी॰ सी॰ बालकृष्ण पणिक्कर का "ओरु विलापम्" (1895) इत्यादि इस प्रसंग में स्मरणीय हैं। परंतु कुमारन् आशान् का "वीण पूवु" (पतित कुसुम) ही इस आंदोलन की प्रारंभिक रचनाओं में सर्वाधिक महत्वपूर्ण है। मलयालम् का स्वच्छंदतावाद आशान् की कविताओं के रूप में पल्लवित और पुष्पित हुआ। नलिनि, लीला, चिंताविष्टयाय सीता, चंडालभिक्षुकी, प्ररोदनम्, दुरवस्था, करुणा इत्यादि इनकी मुख्य रचनाएँ हैं। आशान् जिस काव्य प्रपंच को अनावृत्त करने में सफल हुए वह गंभीर दार्शनिकता, जीवनदर्शन का अदम्य कौतूहल और तीव्र भावविभोरता से भास्वर है। आशान् ही वह कवि थे जिन्होंने श्रृंगार को सामान्य धरातल से स्वर्गिक विशुद्धता तक पहुँचाया। आध्यात्मिक प्रेम की सुदर कल्पना ने उनकी कविता को प्रभापूरित किया है।


title: मलयालम साहित्य का इतिहास

text: वल्लत्तोल् की सफलता इसमें थी कि वे मानव के मानसिक भाव को काल्पनिकता का परिधान देकर सुदर रूप में प्रस्तुत कर सके। उन्होंने 1909 में बाल्मीकि रामायण का अनुवाद किया। 1910 में "बधिरविलापम्" नामक विलापकाव्य लिखा। इसके बाद उन्होंने अनेक नाटकीय भावकाव्य लिखे--गणपति, बंधनस्थनाय अनिरुद्धन्, ओरू कत्तु (एक खत), शिष्यनुम् मकनुम् (शिष्य और पुत्री), मग्दलन मरि यम्, अच्छनुम् मकनुम (पिता पुत्री) कोच्चुसीता इत्यादि। सन् 1924 के बाद रचित साहित्यमंजरियों में ही वल्लत्तोल के देशभक्ति से ओतप्रोत वे काव्यसुमन खिले थे जिन्होंने उनको राष्ट्रकवि के पद पर आसीन किया। एन्रे गुरुनाथन (मेरे गुरुनाथ) इत्यादि उन भावगीतों में अत्यधिक लोकप्रिय हैं। जीवन के कोमल और कांत भावों के साथ विचरण करना वल्लत्तोल को प्रिय था। अंधकार में खड़े होकर रोने की प्रवृत्ति उनमें नहीं थी। यह सत्य है कि पतित पुष्पों को देखकर उन्होंने भी आहें भरी हैं, परंतु उनपर आँसू बहाते रहने की बनिस्बत विकसित सुमनों को देखकर आह्लाद प्रकट करने की प्रवृत्ति ही उनमें अधिक हैं।


title: मलयालम साहित्य का इतिहास

text: "उमाकेरलम्" नामक महाकाव्य की रचना करके काव्यजगत् में अपना नाम अमर करनेवाले उल्लूर ने अनेक खंडकाव्यों और भावगीतों की भी रचना की। पिंगला, कर्णभूषणम्, भक्तिदीपिका, चित्रशाला इत्यादि खंडकाव्यों और किरणावली, ताराहारम् तरंगिणि इत्यादि कवितासंग्रहों द्वारा उन्होंने मलयालम् की श्रीवृद्धि की है। परंतु इस महाविद्वान् और भाषाभिमानी साहित्यकार की स्मृति मलयालम प्रेमियों के हृदयों में शायद केरल साहित्य चरित्रम् के लेखक के रूप में ही मुख्य रूप से रहेगी।


title: मलयालम साहित्य का इतिहास

text: इस समय के अन्य कुछ कवियों के नाम ये हैं - नालप्पाट्टु नारायण मेनन (इनकी सर्वश्रेष्ठ रचना कण्णुनीरतुल्लि अश्रुबिंदु नामक विलापकाव्य है); करिरप्पुरत्त, केशवन नायर (काव्योपहारम् नव्योपहारम् इत्यादि भावगीत संग्रह); के के राजा (अनेक भावगीत और एक विलापकाव्य, बाष्पांजली, इन्होंने लिखी है), इत्यादि।


title: मलयालम साहित्य का इतिहास

text: जी शंकर कुरुप, वेण्णिक्कलुम् गोपाल कुरुप, पी कुंञिरामन् नायर इत्यादि कवियों का जन्म 20वीं सदी के प्रथम दशक में हुआ है। इटप्पल्लि कविद्वय (इटप्पल्लि राघवन पिल्ला और चडङंपुषा कृष्ण पिल्ला), वैलोप्पिल्लि श्रीधर मेनन इत्यादि इनके थोड़े ही साल बाद के हैं। इटप्पल्लि कवियों ने, खासकर चङङम्पुषा ने डेढ़ दशाब्दियों की अवधि में जितना कार्य करके संसार से बिदा ली है उतना पूर्ण पुरुषायु में भी किसी कार्य के द्वारा असाध्य है। मलयालम् के स्वच्छंतावाद के आंदोलन के लिये उनकी देन अमोध है। जी॰ शंकर कुरुप, बालामणि अम्मा, पी॰ कुंञिरामन् नायर इत्यादि ने भी इस आंदोलन को संपन्न किया है।


title: मलयालम साहित्य का इतिहास

text: प्रथम ज्ञानपीठ पुरस्कार के विजेता जी॰ शंकर कुरुप के भावगीतों में 20वीं सदी के भारतीय जनजीवन में अनुभूत पीड़ाओं, व्यामोहों, मोहभंगों, प्रतीक्षाओं, अभिलाषाओं, इच्छा साक्षात्कारों का ऐसा चित्रण हुआ है कि वे अंतरात्मा की गहराइयों तक पहुँच जाते हैं। इसके अतिरिक्त वे गीत मानव की आध्यात्मिक एवं मानसिक भावानुभूतियों को प्रतीकात्मक या अन्य रूप में व्यक्त करते हैं। मलयालम् की आत्मगीत शाखा को आज की ऊँचाइयों तक उठानेवाले कवियों की श्रेणी में जी॰ शंकर कुरुप का स्थान सर्वोपरि है। (ओटक्कुषल, पाथेयम्, जीवनसंगीतम् इत्यादि जी॰ के मुख्य कवितासंग्रह हैं। विश्वदर्शनम् नामक संग्रह ने साहित्य अकादमी का पुरस्कार पाया है। बालामणि अम्मा, पी॰ कुंजिरामन् नायर, इटप्पलि कविद्वय और वैलोप्पिल्लि ने भी इस शाखा को लगभग अपना सर्वस्व भेंट किया है। बालामणि अम्मा का काव्यसाम्राज्य मातृत्व का दिव्य प्रपंच है। उनकी रचनाएँ एक ऐसे अनुभूति मंडल का साक्षात्कार कराती हैं जो मलयालम् में अदृष्टपूर्व है। (उनके काव्यसंग्रहों में "सोपानम्" मुख्य है। मतश्शि (दादी) नामक संग्रह को अकादमी पुरस्कार प्राप्त हुआ है।) कुंञिरामन् नायर अत्यधिक प्रभावशाली कवि हैं। वे वैयक्तिक अनुभूति मंडल पर विहरण करने में ही रुचि रखते हैं, न कि व्यक्ति के सामाजिक संबंधों पर विचार करने में। (काव्यसंग्रहों में "पूक्कलम" (फूलों की क्यारी) और तामरत्तोणि (कमल नौका) प्रसिद्ध हैं। इटश्शेरि यथार्थवादी दृष्टिकोण को अपनानेवाले कवि हैं। उनकी रचनाओं में मलयालम् की पहली श्रेणी की क्रांतिकारी कविताएँ आती हैं।


title: मलयालम साहित्य का इतिहास

text: चङङम्पुषा मलयालम् के 'गान गंधर्व' कहलाते हैं। किसी भी अन्य कवि ने कविता में इतना अधिक स्वरमाधुर्य नहीं घोला है। उनका नाटकीय भावकाव्य "रमणन्" एक क्लासिक बन गया है। रमणन् की जितनी प्रतियाँ बिकी हैं उतनी शायद एषुत्तच्छन् के अध्यात्म रामायण को छोड़कर और किसी रचना नहीं बिकी होंगी। उनकी कई पंक्तियाँ प्रत्येक केरलवासी को कंठस्थ हैं।


title: मलयालम साहित्य का इतिहास

text: वैज्ञानिक जीवन विश्लेषण, जीवन की अनश्वरता का बोध और मानव जीवन की ओर क्रांतिकारी दृष्टिकोण के कारण साहित्य में वैलोप्पिल्लि का स्थान महत्वपूर्ण है। मलयालम् के क्रांतिवादी काव्यों में इनके "कुटियोषिक्कल" (घर निकाला) का स्थान अद्वितीय है। मध्यवर्गीय कवि के अंत:करण की वेदना का इतना मार्मिक चित्रण और कोई नहीं कर पाया है।


title: मलयालम साहित्य का इतिहास

text: यद्यपि ओ एन वी कुरुप के काव्यजीवन का आरंभ क्रांतिकारी कवि के रूप में हुआ, तो भी आज वे स्वच्छंदतावादी हैं। तिरुनल्लूर् करुणाकरन् और पुनलूर् बालन् क्रांतिकारीकविता के मण्ट्ल में अन्य दो विशिष्ट कवि हैं- फिर उन्के शैली विभिन्न हैं। जीवन की ओर सुगतकुमारी का दृष्टिकोण दार्शनिक है। विष्णु नारायणन नंपूतिरि, रामकृष्णन् इत्यादि उदीयमान कवि हैं। पी॰ भास्करन और वयलार रामवर्मा क्रांतिकारी कवियों के रूप में प्रतिष्ठा प्राप्त करने के बाद फिल्मी गीतों के क्षेत्र में चले गए। एन॰ एन॰ कक्काट, माधवन् अय्यप्पत्त, अय्यप्प पणिक्कर और एन॰ एन॰ पालूर अंग्रेजी के नवीनतम उन्मुक्त काव्यविधाओं का प्रयोग मलयालम् में करने में सिद्धहस्त हैं। काव्यशास्त्र में नवीनतम सिद्धांत यह है कि चौंकाकर ध्यान आकर्षित करना कविता का लक्ष्य है। उपर्युक्त कवियों की कविताओं में यही विधा अपनाई गई। अक्कित्तम् अच्युतन नंपूतिरि इटश्शेरि और एन॰ वी॰ कृष्ण वारियर द्वारा प्रशस्त किए गए पथ पर चित्रण करनेवाले कवि हैं। उनका काव्य "इरुपताम् नुररांटिंरे इतिहासम्" (20वीं सदी का महाकाव्य) वैलोप्पिल्लि के कुटियोषिक्कल की ही भाँति महत्वपूर्ण हैं। किसी लक्ष्य के अभाव में क्रांति के महान आदर्श को भी भ्रामक पाकर भटकनेवाले आधुनिक मानव की संभ्रांत आत्मा की कराहें इस काव्य में सुनाई देती हैं।


title: मलयालम साहित्य का इतिहास

text: मलयालम् के उपन्यास साहित्य, नाटक साहित्य और कहानी साहित्य का विकास भी 20वीं सदी में हुआ। चंतु मेनन और सी॰ वी॰ रामन पिल्ला के बाद कुछ समय तक उपन्यास शाखा में अनुकरणों का प्रधानता रही। अप्पन् तंपुरान् द्वारा लिखित "भूतरायर" नामक ऐतिहासिक उपन्यास और "भास्कर मेनन" नामक जासूसी उपन्यास, टी॰ रामन नंपीशम का केरलेश्वरन्, केदृएम॰ पणिक्कर के "केरलसिंहम्" और "परंकिपटयालि" (पुर्तगाली सैनिक) इत्यादि इस जमाने के मुख्य उपन्यास हैं।


title: मलयालम साहित्य का इतिहास

text: सामाजिक उपन्यासों का दूसरा युग आधुनिक उपन्यासकारों के साथ प्रारंभ होता है। मूत्तिरिंङोट का "आप्फन्रे मकन" (चाचा की बेटी) यहाँ विशेष उल्लेखनीय है। तकषि, बशीर, केशव देव, पोन्कुन्नम वर्कि, ललितांबिका अंतर्जनम्, पी॰ सी॰ कुट्टिकृष्णन् इत्यादि शुरू में विख्यात कहानीकार थे। इनमें से तकषि, बशीर, केशवदेव और कुट्टिक्कृष्णन बाद में उपन्यासकारों के रूप में भी मशहूर हुए। तकषि के "चेम्मीन" की ख्याति अंतरराष्ट्रीय है (यह उपन्यास साहित्य अकादमी द्वारा पुरस्कृत है)। पी॰ सी॰ कुट्टिकृष्णन के उपन्यास "उम्माच्चु" और अकादमी द्वारा पुरस्कृत "सुंदरिकलुम् सुंदरन्मारुम्" (सुंदर सुंदरियाँ) प्रथम श्रेणी के हैं। केशवदेव का "ओटयिल निन्नु (गंदे नाले से) प्रसिद्ध उपन्यास है। इनके अद्यतन उपन्यास "अयल्कार" (पड़ोसी) ने अकादमी पुरस्कार पाया है। बशीर की "बाल्यकालसखी", "नरुपुप्पाक्कोरानेंटार्नु" (मेरा दादा हाथी पालता था) इत्यादि उच्च स्तर के उपन्यास हैं। तकषि का रंटिटङङषि" (दो सेर), पोररेक्काट की विषकन्यका नई पीढ़ी के एम॰ टी॰ वासुदेवन नायर का नालुकेट्टु (पुराने ढंग का घर), असुरवितु (आसुर बीज), मंजु (बरफ) इत्यादि मलयालम् के गिने माने उपन्यास हैं। आधुनिक उपन्सासकारों में वासुदेवन् नायर प्रथम स्थानीय हैं। "तालम्", काट्टुकूरङङु (जंगली बंदर) "सुजाता" सीमा इत्यादि के लेखक के॰ सुरेंद्रन् का नाम उल्लेखनीय है।


title: मलयालम साहित्य का इतिहास

text: मलयालम् का कहानी साहित्य भारत के किसी भी कहानी साहित्य की तुलना में ऊँचा स्थान प्राप्त कर सकता है। बशीर, अंतर्जनम्, वर्कि इत्यादि कहानीकार सामाजिक अनाचारों और अत्याचारों के विरुद्ध क्रांति की आवाज उठानेवाले लेखक हैं। वे अपनी जातियों में पाई जानेवाली अनैतिकाओं को प्रकाश में लाने में सफल हुए। तकषि केशवदेव इत्यादि कहानीकारों ने मनुष्य की सामाजिक और आर्थिक परतंत्रताओं तथा व्यक्ति की दुर्बलताओं और परिमितियों को अपनी कहानियों का विषय बनाया। स्वर्गीय ए॰ बालकृष्ण पिल्ला ने इन कहानीकारों के व्यक्तित्व को विकसित करने में जो योगदान किया है वह महत्वपूर्ण है। मोपासाँ प्रभृति फ्रांसीसी साहित्यकारों और चेखव प्रभृति रूसी साहित्यकारों द्वारा प्रशस्त किए गए मार्गों में हमारे कहानीकारों को ले जाने का श्रेय इन्हीं बालकृष्ण पिल्ला को है। इन्हीं से मलयालम् के ख्यातनामा कथाकरों को सांस्कृतिक, सामाजिक, आर्थिक क्रांति के बोध को प्रवर्तित करनेवाली और मनोवैज्ञानिक तत्वों को प्रकट करनेवाली कहानियाँ लिखने की प्रेरणा मिली। आज कहानी के क्षेत्र में एक ऐसी पीढ़ी अग्रसर हो रही है जो इन प्रशस्त कहानीकारों के पदचिन्हों का अनुसरण कर उनसे भी आगे बढ़ने का प्रयत्न कर रही है। सरस्वती अम्मा, राजलक्ष्मी इत्यादि इन पूर्ववर्तियों के प्रभावक्षेत्र से परे खड़ी हैं। सरस्वती अम्मा बीती हुई पीढ़ी का और स्वर्गीय राजलक्ष्मी नवीन पीढ़ी का प्रतिनिधित्व करती हैं। नई पीढ़ी में बालामणि अम्मा की पुत्री माधविक्कुट्टि का नाम भी उल्लेखनीय है। नंतनार, कोविलन इत्यादि द्वारा रचित सैनिक जीवन की कहानियाँ प्रसिद्ध हैं। पारप्पुरम ने इस शाखा को दो उपन्यास "निणमणिंज काल्पाटुकल्" (रुधिराद्र्र पदचिन्ह) और "आद्यकिरणंङल्" एवं कई कहानियाँ भेंट की हैं। पुरानी पीढ़ी के कहानीकारों में तीन उल्लेखनीय नाम हैं--वेट्टूर रामन् नायर, कारूर नीलकंठ पिल्ला और पोंजिक्कर राफी। आजकल नैशनल बुक स्टाल नामक प्रकाशन संस्था दस कहानीकारों की चुनी हुई कहानियों का संग्रह प्रकाशित कर रही है। (ये दस कहानीकार हैं--तकषि, देव, बशीर, पोन्कुन्नम् वर्कि, अंतर्जनम्, वेट्ट्रर रामन नायन नायर, कारूर नीलकंठ पिल्ला, पोंत्रिक्कर राफी, पी॰ सी॰ कुट्टिक्कृष्णन और पोररेक्काट। पी॰ सी॰ कुट्टिक्कृष्णन को छोड़कर बाकी सबके संग्रह प्रकाशित हो चुके हैं!)


title: मलयालम साहित्य का इतिहास

text: मलयालम् का नाटक साहित्य संपन्न है। संस्कृति नाटकों के अनुकरण और अनुवाद के युग के उपरांत गद्य नाटकों के भी कुछ अनुकरण आ गए। आधुनिक गद्य नाटकों के पूर्वगामी के रूप में सी॰ रामन् पिल्ला इत्यादि के प्रहसन, बाद में एन॰ पी॰ चेल्लक्कपन नायर आदि हास्य नाटककारों के लिये प्रेरणास्त्रोत बने। कैनिक्कर कुमार पिल्ला, कैनिक्कर पद्मनाभ पिल्ला इत्यादि ने गंभीर नाटक भी लिखे। इब्सन की नाट्य विधा को अपनाकर लिखे हुए समस्यामूलक नाटकों की दिशा में एन॰ कृष्ण पिल्ला ने महत्वपूर्ण योगदान दिया है। सामाजिक समस्या को विषयवस्तु बनानेवाले नाटकों में वी॰ टी॰ भट्टतिरिप्पाट का "अटुक्कलयिल् निन्नु अरंङतेक्कु" (रसोईघर से रंगमंच की ओर) और राजनीतिक नाटकों में "पाट्टबाकी" (बकाया लगान) उल्लेखनीय हैं। आज के नाटकाकारों में टी॰ ए॰ गोपिनाथन् नायर, तायर, नागवल्लि आर॰ एन॰ कुरुप, केशवदवे, एन॰ पी॰ चेल्लप्पन नायर, के॰ टी॰ मुहम्मद, तोप्पिल भासि, जी॰ शंकर पिल्ला इत्यादि प्रमुख हैं। तोप्पिल भासि के "निंङलेन्ने कम्युनिस्टाक्की" (तुम लोगों ने मुझे कम्युनिस्ट बनाया) "मुटियानाय पुत्रन्" (धूर्त पुत्र), सर्वेक्कल (सीमा का पत्थर) इत्यादि और मुहम्मद के "करवरर पशु" (दुग्ध बंद गाय) "मनुष्यन् कारा गृहत्तिलाणु" (मनुष्य कारावास में हैं) इत्यादि प्रसिद्ध हैं।


title: मलयालम साहित्य का इतिहास

text: मलयालम् में आलोचना साहित्य भी किसी भी अन्य शाखा की तरह संपुष्ट हे। जोसेफ मुंटश्शेरि और कुट्टिकृष्ण मारार ने आलोचना साहित्य में अपने अपने विशेष मत चलाए। पहले ने पश्र्चिमी साहित्यिक दार्शनिकों और दूसरे ने प्राचीन भारतीय साहित्यमर्मज्ञों से प्रेरणा ग्रहण की। दोनों अपने अपने क्षेत्र में प्रभावशाली हैं। इनमें कुट्टिक्कृष्ण मारार हाल में अकादमी द्वारा पुरस्कृत हुए हैं। स्वर्गीय एम॰ पी॰ पॉल ने मलयालम् के आलोचना साहित्य को एक प्रकार का अपनत्व प्रदान किया। मुंटश्शेरि, सी॰ जे॰ तॉमस इत्यादि उन्हीं के दीपक से अपनी दीपशिखा जलानेवाले हैं। पॉल के "नोवल साहित्यम्" और "सौंदर्यवीक्षणम्" मुंटश्शेरि की "काव्यपीठिका", "माररोलि" (प्रतिध्वनि), "अंतरीक्षम्", "मानदंडम्" और "रूपभद्रता" मारार के "राजांकणम्", "कलयुम् जीवतिवुम्" और "साहित्यविद्या" विशेष उल्लेखनीय हैं। स्वर्गीय उल्लाट्टिल गोविंदन् कुट्टि नायर संतुलित विचारों के समीक्षक थे। आज आलोचकों में एस॰ गुप्तन् नायर, कुरिरप्पुष कृष्ण पिल्ला, एन॰ कृष्ण पिल्ला, एम्॰ गोविंदन, एम्॰ कृष्णन् नायर, एम्॰ श्रीधर मेनन, एम्॰ अच्युतन, एम्॰ एन्॰ विजयन, के॰ एन॰ एषुत्तच्छन्, षणमुखदास, जी॰ बी॰ मोहनन् इत्यादि प्रमुख हैं। गुप्तन् नायर के आधुनिक साहित्यम्, समालोचना, इसंङ लकप्पुरम (वादों से परे) इत्यादि पठनीय हैं। के॰ एन॰ एषुत्तच्छन् विद्वतापूर्ण एवं गवेषणात्मक लेख लिखते हैं। एन॰ कृष्ण पिल्ला सरस समालोचना लिखने में निपुण हैं। क्रांतिकारी विचारधारा का वीरतापूर्ण दृष्टिकोण कुरिरप्पुष कृष्ण पिल्ला की विशेषता है। मनोवैज्ञानिक तत्वों के आधार पर साहित्यिक रचनाओं का विश्लेषण करने की नूतन पद्धति को विजयन् ने अपनाया है।


title: मलयालम साहित्य का इतिहास

text: ऊपर के अनुच्छेदों में मलयालम् साहित्य का बहुत ही संक्षिप्त परिचय दिया गया है। आज मलयालम् साहित्य भारत की किसी अन्य भाषा के साहित्य से पीछे नहीं है। काव्य और कहानी के क्षेत्रों में शायद मलयालम् साहित्य अन्य भाषा साहित्यों से उच्चतर स्थान पाने के लिये होड़ सी कर रहा है। पिछले कुछ वर्षों में मलयालम् साहित्य की श्रीवृद्धि के लिये बहुत सी योजनाएँ बनी हैं और बहुत सी संस्थाएँ भी कायम की गई हैं। विज्ञान परिषद्, इतिहास परिषद्, संगीत परिषद्, कला परिषद्, आदि अच्छी योजना बनाकर काम कर रही हैं। इसके अलावा केरल विश्वविद्यालय तथा केरल सरकार मलयालम् विश्वकोश बनाने की बहुत बड़ी योजनाएँ चला रही हैं। केरल में बहुत से युवक विद्वान् रचनाकार्य में लगे हुए हैं और मलयालम् साहित्य का भविष्य बहुत ही उज्जवल है।


title: सटन-बोवेरी गुणसूत्री सिद्धांत

text: सटन-बोवेरी गुणसूत्री सिद्धांत, आनुवांशिकी का एक मूलभूत एकीकृत सिद्धांत है जो गुणसूत्रों को आनुवंशिक सामग्री के वाहक के रूप में पहचानता है। यह सही ढंग से मेन्डेल के नियमों द्वारा आवश्यक युग्मित कारकों (कणों) के साथ गुणसूत्रों की पहचान करके मेंडल के वंशागति के नियमों के अंतर्निहित तंत्र की व्याख्या करता है। इसमें यह भी कहा गया है कि गुणसूत्र रेखीय संरचनाएं हैं जिनके साथ विशिष्ट स्थलों पर स्थित जीन होते हैं जिन्हें लोकी कहा जाता है।


title: सटन-बोवेरी गुणसूत्री सिद्धांत

text: यह सिद्धांत बस यह बताता है कि गुणसूत्र, जो सभी विभाजित कोशिकाओं में देखे जाते हैं और एक पीढ़ी से दूसरी पीढ़ी तक गुजरते हैं, सभी आनुवंशिक विरासत का आधार हैं। समय के साथ यादृच्छिक उत्परिवर्तन जीन के डीएनए अनुक्रम में परिवर्तन करता है। जीन गुणसूत्रों पर स्थित होते हैं।


title: भारतीय भेषजी परिषद

text: भारतीय भेषजी परिषद् (Pharmacy Council of India (PCI)) भेषजी अधिनियम, १९४८ के अन्तर्गत गठित भारत सरकार की सांविधिक निकाय है। इसका पहली बार गठन 4 मार्च 1948 को हुआ था। यह भारत में भेषजी शिक्षा एवं व्यवसाय को स्नातक स्तर तक पहुंचाने व नियमन का कार्य करती है।


title: भारतीय भेषजी परिषद

text: यह भारत सरकार के अधीन भारतीय भेषजी परिषद अधिनियम,1948 की धारा-3 के अन्तर्गत भारतीय संसद में उत्तीर्ण होने पर इसकी स्थापना हुई थी।


title: भारतीय भेषजी परिषद

text: भारतीय भेषजी परिषद का गठन हर पांच साल में केंद्र सरकार द्वारा किया जाता है। तीन प्रकार के सदस्य सामूहिक रूप से पीसीआई का एक फ्रेम बनाते हैं।


title: वाद

text: वाद एक प्रत्यय है जिसका प्रयोग यदि किसी भी शब्द में शामिल किया जाए तो वह उसके अर्थ में एक विशेष प्रकार का परिवर्तन कर उसकी व्याख्या को किसी विशेष पक्ष में वर्णित कर देता है। सामान्यतः यह प्रत्यय के रूप में प्रयुक्त होता है जैसे - राष्ट्रवाद, नारीवाद, देववाद, उदारवाद... आदि।


title: वाद

text: इस शब्द को समझने के लिए हमें वाद विवाद प्रक्रिया को समझना होगा जिसमें वाद के अर्थ किसी विषय की विशेषता, महत्व, उपयोग तथा लाभ आदि को बताया जाता है कि वह विषय या वस्तु अच्छी, सही, उपयोगी व लाभदायक है।


title: जैन समुदाय

text: भारतीय जैन श्रमण परम्परा के अंतिम प्रत्यक्ष प्रतिनिधि हैं। जैन जैन धर्म के अनुयायी हैं जो धार्मिक निष्ठा के उन चौबीस प्रवर्तकों द्वारा बताया गया जिन्हें तीर्थंकर कहा जाता है।


title: जैन समुदाय

text: जैन धर्म में मुनि, आर्यिका, श्रावक एवं "श्राविका" का चार स्तरीय क्रम होता है। इस क्रम को "संघ" के रूप में जाना जाता है।


title: जैन समुदाय

text: जैन लोगों की साक्षरता दर राष्ट्रीय दर 65.38% की तुलना में उच्चतम 94.1% है। उनकी महिला साक्षरता दर भी राष्ट्रीय औसत 54.16% की तुलना में अधिकतम 90.6% है। यह माना जाता है कि भारत में प्रति व्यक्ति आय भी जैन लोगों की उच्चतम है।


title: जैन समुदाय

text: कुल मिलाकर भारत और अन्यदेशो में जैन लोगों के लगभग 110 समुदाय हैं। उन्हें ऐतिहासिक और वर्तमान आवास के आधार पर छः भागो में विभाजित किया जा सकत है।


title: जैन समुदाय

text: 2001 की जनगणना के अनुसार भारत में जैन धर्म के लोगों की संख्या 4,225,053 है जबकि भारत की कुल जनसंख्या 1,028,610,328 है। अधिकत्तम जनसंख्या वाक्य राज्य एवं क्षेत्र निम्नानुसार हैं:


title: तेज़पुर

text: तेज़पुर (Tezpur) भारत के असम राज्य के शोणितपुर ज़िले में स्थित एक नगर है। यह उस ज़िले का मुख्यालय भी है और ब्रह्मपुत्र नदी के उत्तरी किनारे पर स्थित है। पहले तेजपुर को शोणितपुर के नाम से जाना जाता था, जो अब ज़िले का नाम है। यह एक शांत जगह है, जहाँ अनेक उद्यान बने हुए हैं जो पर्यटकों को बहुत पसंद आते हैं। उद्यानों के अलावा पर्यटक यहाँ के अनेक हिन्दू मंदिरों और ऐतिहासिक इमारतों को भी देख सकते हैं। इन इमारतों से अनेक कथाएँ और घटनाएँ जुड़ी हुई हैं।


title: बगहा

text: बगहा बूढ़ी गण्डक नदी के किनारे बसा हुआ है, जिसका प्राचीन नाम सदानीरा था। शिक्षा-दृष्टि से एक समय यह अँधेरे में था। सरकारी विद्यालयों राजकीय मध्य विद्यालय, डी. एम. एकेडमी और प्रोजेक्ट गर्ल्स विद्यालय के साथ-साथ गिरिधरन मिश्र एवं हरीशंकर पाठक महाविद्यालय तथा बाबा भूतनाथ महाविद्यालय ने शिक्षा के क्षेत्र में क्रांतिकारी बदलाव लाया। बगहा को यदि पर्यटन की दृष्टि से देखा जाय तो बहुत ही मनोरम और सुंदर शाद्वल आध्यात्मिक स्थल यहाँ मौजूद है। माता दुर्गा का एक रूप चंडीस्थान है, जो रतनमाला के रास्ते मलपुरवा पुल के नजदीक स्थित है। वही माता दुर्गा का सिद्ध पीठ के रूप में प्रसिद्ध मदनपुर स्थान है जो वाल्मीकि जंगल में स्थित है.यह बिहार का एक मात्र राष्ट्रीय पार्क है जहाँ माता सीता ने वाल्मीकि आश्रम में अपने जीवन के अंतिम क्षणों को ब्यतीत किया था । बगहा में पक्कीबौली एक स्थान है जहाँ सावन में शिव भक्तों की अपार भीड़ लगती है और बोल बम के नारे के साथ नंगे पाँव कांवरियों की धूम मची रहती है,जोड़ा मंदिर में कृष्ण और राधा की जीवंत प्रतिमा का दर्शन भी अद्वितीय है,रतनमाला गाँव में जाल्पा माई का स्थान प्रसिद्ध है वहाँ से आज तक कोई खाली हाथ नहीं लौटा हर मनोकामना पूर्ण होती है यदि कोई वहाँ हलवा और पूड़ी चढ़ाए तो माता प्रसन्न होती हैं। रतनमाल का छठ घाट भी बगहा का सबसे पुराना छठ माता का पूजा स्थल है जो अप्रतीम सौन्दर्य से परिपूर्ण है। बगहा यदि आयें तो कालिस्थान की माता काली का दर्शन करना न भूलें क्योंकि शिव के सिने पर माता काली के पाँव युक्त विकराल प्रतिमा है और पास में ही हनुमान गढ़ी है जहाँ राम भक्त हनुमान की विशाल प्रतिमा देखी जा सकता है। बगहा के कैलाश नगर में स्थित कैलाशवा बाबा से कोई अनभिज्ञ नहीं है जिसने मरे हुए मछलियों को जिंदा कर दिया था, वे चमत्कार के लिए एक समाय के प्रसिद्ध और सिद्ध व्यक्ति थे। उनकी प्रतिमा का दर्शन करने योग्य है। बगहा के चखनी गाँव में स्थित अंग्रेजों का बनवाया हुआ कैथोलिक चर्च अपने विशालता और सुंदरता के लिए प्रसिद्ध है.इसके साथ ही बगहा में स्थित ओशो आश्रम के अनोखे दृश्य भी स्मरणीय हैं।


title: सौर कलंक

text: सौर कलंक (), सूर्य के प्रकाश मंडल की अस्थायी घटनाएं हैं। जब सूर्य के किसी भाग का ताप अन्य भागों की तुलना में कम हो जाता है तो धब्बे के रूप में दिखता है, इसे सौर कलंक कहते हैं। इस धब्बे का जीवनकाल कुछ घंटे से लेकर कुछ सप्ताह तक होता है। कई दिनों तक सौर कलंक बने रहने के पश्चात रेडियो संचार में बाधा आती है।


title: सौर कलंक

text: सौर्य धब्बा चक्र में 11 से 21 वर्षो के अंतराल में परिवर्तन होता रहता है जिससे सौर स्थिरांक में लगभग 2% (नगण्य) परिवर्तन से "सूर्यातप" में भी परिवर्तन होता है।


title: क्रायोजेनिक इंजन-20

text: क्रायोजेनिक इंजन-२० (Cryogenic engine-20 या CE-20) भारत का दूसरा क्रायोजेनिक इंजन है जिसे भारतीय अंतरिक्ष अनुसंधान संगठन (इसरो) ने जीएसएलवी मार्क-3 के ऊपरी चरण के लिए विकसित किया गया है।. यह इंजन क्रायोजेनिक ऊपरी चरण परियोजना के तहत विकसित किया गया है। यह भारत का पहला गैस जेनरेटर चक्र वाला इंजन है। इसकी पहली उड़ान जीएसएलवी मार्क-3 के साथ 5 जून 2017 को होनी है।


title: क्रायोजेनिक इंजन-20

text: इसरो ने 19 फरवरी 2016 को ‘क्रायो सीई-20’ का सफल परीक्षण किया। यह परीक्षण 640 सेकेंड की उड़ान अवधि के लिए किया गया।


title: क्रायोजेनिक इंजन-20

text: सीई-20 गैस-जनरेटर चक्र वाला पहला भारतीय क्रायोजेनिक इंजन है। इंजन 200 किलोन्यूटन के थ्रस्ट का उत्पादन करता है, लेकिन 180 किलोन्यूटन से 220 किलोन्यूटन के बीच ऑपरेटिंग थ्रस्ट की सीमा होती है और उन दोनों के बीच किसी भी निश्चित मानों पर इसे सेट किया जा सकता है। दहन कक्ष तरल हाइड्रोजन और तरल ऑक्सीजन को 5.05 इंजन मिश्रण अनुपात के साथ 6 मेगापास्कल पर जलता है। इंजन का थ्रस्टा-वजन अनुपात 34.7 है और वैक्यूम में 444 सेकेंड (4.35 किमी/से) का एक विशिष्ट आवेग है। इसरो ने 28 अप्रैल, 2015 को महेंद्रगिरि परीक्षण की सुविधा में सीई-20 का परीक्षण किया और एक सफल लंबी अवधि की हॉट परीक्षण (635 सेकंड) हासिल किया। 16 जुलाई, 2015 को, सीई-20 का सफलतापूर्वक धीमी गति से इसरो प्रॉपलसन कॉम्प्लेक्स, महेंद्रगिरि में 800 सेकंड की अवधि के लिए परीक्षण किया गया। यह अवधि उड़ान में इंजन जलने की अवधि की तुलना में करीब 25% अधिक है। 19 फरवरी 2016 को इसरो प्रपोल्शन कॉम्प्लेक्स, महेंद्रगिरि में 640 सेकंड की अवधि के लिए सीई-20 क्रायोजेनिक इंजन का हॉट परीक्षण किया गया।


title: क्रायोजेनिक इंजन-20

text: 5 जून 2017 में आगामी जीएसएलवी उड़ान के लिए, इसे 25 दिसंबर 2016 को 25 सेकंड के लिए फिर से परीक्षण किया गया था।


title: रजनी कोठारी

text: रजनी कोठारी (जन्म १९२८ - देहांत १९ जनवरी २०१५) भारत के सुप्रसिद्ध राजनीतिविज्ञानी, राजनीतिक सिद्धान्तकार, शिक्षाविद तथा लेखक हैं। उन्होने 'विकासशील समाज अध्ययन पीठ' (CSDS) की सन् 1963 में स्थापना की। यह दिल्ली में स्थित समाज विज्ञान तथा मानविकी से सम्बन्धित अनुसंधान का संस्थान है। १९८० में उन्होने 'लोकायन' नामक संस्थान की भी स्थापना की।


title: रजनी कोठारी

text: भारत के प्रमुख राजनीतिशास्त्री और विकासशील समाज अध्ययन पीठ (सीएसडीएस) के संस्थापक रजनी कोठारी ने पिछली आधी सदी में भारतीय राजनीति के सिद्धांतीकरण में अभूतपूर्व योगदान किया है। दलीय प्रणाली के अध्ययन में कोठारी ने मुख्यतः दो उल्लेखनीय स्थापनाएँ जोड़ी हैं। द्विदलीय और बहुदलीय प्रणालियों की प्रचलित व्याख्याओं से अलग हट कर उन्होंने भारतीय दलीय प्रणाली की एक पार्टी के वर्चस्व वाली प्रणाली के रूप में मौलिक व्याख्या की; और कांग्रेस को प्रचलित परिभाषाओं के तहत एक राजनीतिक दल के रूप में देखने के बजाय कांग्रेस ‘प्रणाली’ के रूप में पेश किया। आगे चल कोठारी ने गैर-दलीय राजनीति के सिद्धांतीकरण में भी योगदान किया। जाति-प्रथा और आधुनिक संसदीय राजनीति के बीच अन्योन्यक्रिया देखने की कोठारी की दृष्टि भी अनूठी साबित हुई। इस सिलसिले में उनका पहला सूत्रीकरण तो यह है कि भारत जैसे परम्पराबद्ध समाज के आधुनिकीकरण का रास्ता दरअसल सामाजिक संरचनाओं के राजनीतीकरण से होकर जाता है। इसी से जुड़ा हुआ दूसरा सूत्रीकरण यह है कि जिस परिघटना को हम राजनीति में जातिवाद करार देते हैं, वह दरअसल जातियों का राजनीतीकरण है जिसके कारण जातिगत संरचनाओं का स्वरूप भीतर से बदल रहा है। कोठारी एक प्रचुर रचनाकार रहे हैं। उनकी पहली पुस्तक 1969 में पॉलिटिक्स इन इण्डिया प्रकाशित हुई थी जो भारतीय राजनीति को समझने का तर्कपूर्ण मॉडल पेश करती है। रजनी कोठारी का जन्म एक समृद्ध गुजराती व्यापारिक घराने में हुआ था। उनके पिता बर्मा में हीरों का व्यापार करते थे। उनकी शुरुआती शिक्षा-दीक्षा आयंगारों द्वारा चलाए जाने वाले रंगून के एक स्कूल में हुई। परिवार में बौद्धिकता की कोई परम्परा न होने के बावजूद कोठारी के पिता ने उन्हें सुशिक्षित करने में कोई कसर न छोड़ी। उनका बचपन बर्मा के अपेक्षाकृत खुले समाज में बीता। घर की छतों पर होने वाले सामूहिक नृत्यों, मंगोल और बौद्ध संस्कृति के मिले-जुले लुभावने रूप, दक्षिण  भारतीय चेट्टियारों, गुजराती बनियों, वोहराओं, खोजाओं और मुसलमान व्यापारियों के मिश्रित भारतीय समुदाय के बीच गुज़ारे गये शुरुआती वर्षों ने उन्हें एक उदार मानस प्रदान किया। लंदन स्कूल ऑफ़ इकॉनॉमिक्स से उच्च शिक्षा प्राप्त करने के बाद रजनी कोठारी ने कुछ दिन बड़ोदरा में क्लासिकल अर्थशास्त्र पढ़ाया। इस दौरान वे भारतीय मार्क्सवाद के प्रारम्भिक व्याख्याता और बाद में रैडिकल मानवतावाद के प्रमुख प्रवक्ता मानवेंद्र नाथ राय से भी प्रभावित हुए। अपने जीवन के अंतिम दौर में पत्नी हंसा कोठारी और बड़े बेटे स्मितु कोठारी के निधन से आहत प्रोफ़ेसर कोठारी दिल्ली स्थित आवास में अपना समय गुज़ारते हैं।


title: रजनी कोठारी

text: रजनी कोठारी के बौद्धिक जीवन को तीन भागों में बाँट कर समझा जा सकता है। अपने राजनीतिक चिंतन की शुरुआत में कोठारी ने भारतीय समाज और राजनीति के तथ्यगत विश्लेषण को प्राथमिकता दी। ख़ास बात यह है कि इस प्रक्रिया में वे प्रत्यक्षवादी रवैये से प्रभावित नहीं हुए। यह दौर वह था जब साठ के दशक में नेहरू युग अपने पटाक्षेप की तरफ़ देख रहा था। यह एक संक्रमणकालीन समय था जिसमें लोकतंत्र के क्षय और नाश की भविष्यवाणियाँ हो रही थीं।  इसी माहौल में कोठारी ने भारतीय लोकतंत्र के मॉडल की विशिष्टता की शिनाख्त करने में प्रमुख भूमिका निभायी। उस समय अधिकतर समाज-विज्ञानी भारतीय अनुभव को पश्चिमी लोकतंत्रों के अनुभव की रोशनी में देखने की कोशिश कर रहे थे। इसी समय रजनी कोठारी समाजशास्त्री श्यामा चरण दुबे के प्रोत्साहन पर राष्ट्रीय सामुदायिक विकास संस्थान से जुड़ गये। उन्होंने अपने फ़ील्ड वर्क के दौरान पूरे देश का सघन दौरा किया। वे ऐसे इलाकों में भी गये जहाँ जाना आम तौर से काफ़ी मुश्किल माना जाता था। इस अनुभव ने उन्हें बदलते हुए या बदलने के लिए तैयार भारत के दर्शन कराये। तभी एक सुखद संयोग के तहत उन्हें भावनगर (गुजरात) में कांग्रेस के एक अधिवेशन को देखने का मौका मिला। उन्हीं दिनों तत्कालीन इकॉनॉमिक वीकली (आज का ईपीडब्ल्यू) के छह अंकों में उनकी एक लेखमाला छपी जिसका शीर्षक था ‘भारतीय राजनीति का रूप और सार’। इन लेखों ने उनके कदम राजनीतिशास्त्र की दुनिया में जमा दिये। इनमें क्रमशः केंद्र-राज्य संबंध, पंचायती राज, सरकार के संसदीय रूप, अफ़सरशाही, दलीय प्रणाली और अंत में लोकतंत्र के भविष्य पर गहन चर्चा की गयी थी। इस लेखमाला में जिस सैद्धांतिक ढाँचे का इस्तेमाल किया गया था, उसी ने आगे चल कर कोठारी के विशद वाङ्मय की आधारशिला रखी। इन लेखों की प्रकृति विवादात्मक थी। उन्होंने एक त्रिकोणात्मक कसौटी पेश की जिसका एक कोण था लोकतंत्र  के मान्य सिद्धांतों का, दूसरा कोण था पश्चिमी दुनिया के लोकतांत्रिक अनुभवों का और तीसरा कोण था भारतीय अनुभव की विशिष्टता का। इससे पहले राजनीतिशास्त्र में संस्थागत और संविधानगत अध्ययन ही हुआ करते थे। राजनीति के विकासक्रम को देखने की यह एक अनूठी निगाह थी। इन लेखों में लास्की के सिद्धांतों से लेकर जयप्रकाश नारायण की विकेंद्रीकरण की थीसिस पर आलोचनात्मक टिप्पणियाँ थीं।


title: रजनी कोठारी

text: इसके बाद कोठारी अपने सैद्धांतिक कौशल से लैस हो कर सर्वेक्षणों के ज़रिये बार-बार आम भारतीय के पास गये और पता लगाया कि हमारा लोकतंत्र ज़मीन पर किस तरह काम कर रहा है। इस तरह लोकतंत्र  की भारतीय किस्म के विकास के अध्ययन के ठोस आधारों का सूत्रीकरण होने की सम्भावनाएँ खुलीं। कोठारी ने सिद्धांतों और उपसिद्धांतों की एक पूरी शृंखला तैयार की जिसे कुंजी की तरह इस्तेमाल करके उन्होंने बार-बार साबित किया कि भारत में जिस तरह के लोकतंत्र की रचना हो रही है वह पश्चिम के लोकतंत्रों से अलग किस्म का निकलेगा। समरूपीकरण करने वाले राष्ट्र- राज्य पर आधारित न हो कर यह लोकतंत्र भारतीय संस्कृति द्वारा प्रदत्त बहुलतावाद को अपनी बुनियाद बनायेगा। दलीय प्रणाली से संबंधित कोठारी के विख्यात सूत्रीकरण इसी दौर की देन हैं। उन्होंने दिखाया कि भारतीय दलीय प्रणाली न तो विकसित पूँजीवादी देशों की तरह दो या तीन दलों की राजनीतिक प्रतियोगिता वाली प्रणाली के मॉडल में फ़िट होती है, न ही इसमें किसी बहुदलीय प्रणाली की अराज़कता है। वे पश्चिमी प्रेक्षकों के इस अवलोकन से भी सहमत नहीं थे कि राजनीतिक जीवन पर कांग्रेस के हावी होने के कारण भारत को एक दलीय प्रणाली समझा जाना चाहिए। बल्कि, उनका कहना था कि यहाँ दल तो कई हैं, पर बोलबाला एक दल का है। और, यह वर्चस्व एक ऐसी प्रणाली के तौर पर काम करता है जिसमें न केवल सत्ता पक्ष की संरचनाएँ संसाधित होती हैं, वरन विपक्षी संरचनाएँ भी अपनी भूमिका निभाती रहती हैं। इसी दौर में कोठारी ने जाति-प्रथा और आधुनिक संसदीय लोकतांत्रिक राजनीति के बीच लेन-देन का बारीक ख़ाका पेश किया। उनका कहना था कि राजनीति में भागीदारी करके जाति-समुदाय लोकतंत्र को प्रदूषित नहीं करते बल्कि अपने कर्मकाण्डीय रूप की जकड़ से काफ़ी-कुछ मुक्त हो कर अपने पहले से मौजूद सेकुलर रूपों को प्राथमिकता देने के लिए मजबूर हो जाते हैं।


title: रजनी कोठारी

text: कोठारी की दूसरे दौर की रचनाएँ उस समय की हैं जब इंदिरा गाँधी की करिश्माई राजनीति अपने लोकलुभावन और निरंकुश रुझानों के साथ भारतीय राजनीति का स्वरूप बदलने पर तुली हुई थीं। शुरू में कोठारी को लगा कि इंदिरा गाँधी के नेतृत्व में रैडिकल परिवर्तनों का आग़ाज़ करने की सम्भावना निहित है। लेकिन जल्दी ही उन्हें दिखाई दे गया कि राज्य की जिस संस्था को मानव-मुक्ति की ऐतिहासिक ज़िम्मेदारी पूरी करनी है, वह न केवल भारत में लोकतंत्र को समृद्ध करने से मुँह चुरा रही है, बल्कि दुनिया भर में उसकी यह भूमिका साँसत का शिकार बनती जा रही है। आपातकाल में इंदिरा गाँधी के साथ किसी भी तरह के सहयोग से परहेज़ करने के बाद उन्होंने 1977 में कांग्रेस विरोधी जनता पार्टी की नीतिगत ढाँचा बनाने में भी योगदान किया।


title: रजनी कोठारी

text: जनता प्रयोग के विफल हो जाने और सत्ता में इंदिरा गाँधी वापसी के बाद कोठारी ने अपनी रचनाओं में दुनिया के पैमाने पर उत्तर बनाम दक्षिण यानी विकसित बनाम अविकसित का द्वंद्व रेखांकित करते हुए राज्य और चुनावी राजनीति के परे जाने की तजवीज़ें विकसित करने की कोशिश शुरू की। इसी मुकाम पर उन्होंने ग़ैर-पार्टी राजनीति के सिद्धांतीकरण में अपना योगदान किया। कोठारी की सृजनशीलता का यह दूसरा दौर ख़ासा लम्बा साबित हुआ। उन्होंने पश्चिम के सभ्यतामूलक प्रतिमानों को चुनौती देने वाले गाँधी के विचारों का सहारा लिया और एक नया यूटोपिया पेश करने की कोशिश की। अपने इसी दौर में रजनी कोठारी ने महज़ बुद्धिजीवी रहने के बजाय सामाजिक- राजनीतिक कार्यकर्ता की भूमिका भी ग्रहण की। उन्होंने अपने सहयोगी विद्वान धीरूभाई शेठ द्वारा स्थापित लोकायन नामक अध्ययन कार्यक्रम में भागीदारी की जिसका मकसद ग़ैर-पार्टी राजनीतिक संरचनाओं को समाज-विज्ञान की दुनिया से जोड़ना था। इन्हीं वर्षों में कोठारी पीपुल्स यूनियन ऑफ़ सिविल लिबर्टीज के राष्ट्रीय अध्यक्ष भी रहे।


title: रजनी कोठारी

text: अपने रचनाकाल के तीसरे दौर में कोठारी ने आधुनिकता के वैचारिक ढाँचे को ख़ारिज किये बिना वैकल्पिक राजनीति का संधान करने का प्रयास किया। दरअसल, उनका यह चरण आलोचनात्मक होने के साथ- साथ आत्मालोचनात्मक भी था। उन्होंने अतीत के अपने कई प्रयासों को कड़ी निगाह से देखा और पाया कि ग़ैर-पार्टी राजनीति वास्तव में वैकल्पिक राजनीति के रूप में विकसित नहीं हो पा रही है। उदारतावाद, मार्क्सवाद, गाँधीवाद और नये सामाजिक आंदोलनों की परिघटना भारतीय लोकतंत्र  के बदलते हुए चेहरे की व्याख्या करने में असमर्थ है। इस मुकाम पर कोठारी ने अपनी शास्त्रीय प्रतिभा का इस्तेमाल दलित- पिछड़ी राजनीति को सूत्रबद्ध करने और अंतर्राष्ट्रीय स्तर पर भूमण्डलीकरण की ताकतों के ख़िलाफ़ बौद्धिक नाकेबंदी करने के लिए किया।  उन्होंने राज्य की संस्था में आयी विकृतियों की शिनाख्त की और उसे जनोन्मुख़ता से वंचित प्रबंधकीय-तकनीकशाही प्रवृत्तियों वाला राज्य करार दिया। उन्होंने दिखाया कि किस तरह यह राज्य प्रचलित सैद्धांतिक समझ के विपरीत विविधताओं के प्रति असहिष्णु, ग़रीबों को हाशिये पर रख कर भूल जाने वाला और साम्प्रदायिक राजनीति के साथ तालमेल करके चलने वाला होता है।


title: रजनी कोठारी

text: 1. रजनी कोठारी (2005), भारत में राजनीति : कल और आज, हिंदी प्रस्तुति : अभय कुमार दुबे, सीएसडीएस-वाणी, नयी दिल्ली,


title: रजनी कोठारी

text: 2. अभय कुमार दुबे (सम्पा.) (2003), राजनीति की किताब : रजनी कोठारी का कृतित्व, सीएसडीएस-वाणी, नयी दिल्ली,


title: रेडियो संग्राही

text: रेडियो संग्राही (radio receiver) एक विद्युत परिपथ है जो विद्युतचुम्बकीय तरंगों के रूप में उपलब्ध संकेतों को एंटेना के द्वारा ग्रहण करने के बाद इसका सम्यक प्रसंस्करण करते हुए अन्त में ध्वनि या किसी अन्य उपयोगी रूप में प्रस्तुत करता है।


title: रेडियो संग्राही

text: रेडियो तरंगों के उत्पादन एवं उनके गुणों के अध्ययन का प्रयास सर्वप्रथम हाइनरिख हेर्ट्ज़ ने सन् १८८७ में किया था। अपने इतिहास प्रसिद्ध प्रयोग में रेडियो तरंगों के उत्पादन की व्यवस्था द्वारा उत्पन्न तरंगों को उन्होंने स्वयं ही स्फुलिंगों के रूप में दो घुंडियों (knobs) के बीच प्राप्त किया था जो तार के एक फंदे के दोनों सिरों पर स्थित थीं। हर्ट्‌स के इस प्रारंभिक प्रयोग ने रेडियो तरंगों की ग्रहण विधाओं की संभावना के संकेत दिए थे, जिनके आधार पर कार्य करते हुए ऑलिवर लॉज ने सन् १८९४ में इंग्लैंड में एक विशेष प्रकार के संसूचक (detector) का निर्माण किया, जो रेडियो तरंगों को श्रव्य आवृत्ति की तरंगों में परिवर्तित कर सकता था। यह संसूचक वस्तुत: काँच की एक नलिका थी, जिसमें धातु-रेतन भरा हुआ था। इस संसूचक को एक एंटेना तथा एक समस्वरित परिपथ (tuned circuit) से संयुत कर प्रथम रेडियो संग्राही का निर्माण किया गया था। इस प्रकार बेतार संचार प्रणाली के संग्राही घटक की परिकल्पना करने और उसका प्रथम उपयोगी रूप प्रस्तुत करने का श्रेय ऑलिवर लॉज को ही है। लॉज ने अपनी इस विशेष व्यवस्था द्वारा प्रथम रेडियो संग्राही का निर्माण सफलतापूर्वक कर उसे पेटेंट कराया। लॉज की सफलता से प्रोत्साहित होकर अनेक वैज्ञानिकों ने नए नए संसूचकों का निर्माण किया। इनमें गूल्येल्मो मार्कोनी ने चुंबकीय प्रकार के संसूचकों की, व्रीलैंड तथा फेस्नडेन ने विद्युत् विश्लेष्य प्रकार के तथा ली डी फारेस्ट (Lee De Forest) ने सक्रिय विद्युद्विश्लेष्य प्रकार के संसूचकों की रचना की। इसी चेष्टाक्रम में अनेक क्रिस्टल संसूचक (crystal detectors) भी बने, जिनमें कार्बोरंडम, गैलेना, लौह पाइराइटों (iron pyrites) इत्यादि के क्रिस्टल प्रयुक्त हुए।


title: रेडियो संग्राही

text: सन् १९०४ में जे. ए. फ्लेमिंग ने द्विध्रुवी वाल्बों का निर्माण कर, रेडियो संचार प्रणाली के विकास के इतिहास में नए अध्याय का सूत्रपात किया। संसूचक के रूप में इन वाल्वों के उपयोग ने अनेक कठिनाइयों एवं समस्याओं का निराकरण कर दिया। इसी के लगभग एक वर्ष के ही अनंतर ली डी फॉरेस्ट ने ट्रायोड वाल्व (triode valve) का प्रणयन कर, इलेक्ट्रॉनिक तथा रेडियो संचार प्रणाली के क्षेत्र में क्रांति का आविर्भाव कर दिया। ये वाल्व तथा इनके अनेक संशोधित रूपों यथा टेट्रोड (tetrode) एवं पेंटोड (pentode) आदि वाल्वों को ही रेडियो संचार प्रणाली को आधुनिक रूप तक पहुँचाने का श्रेय दिया जा सकता है। प्रवर्धकों, संसूचकों एवं समस्वरित परिपथों की संरचना करनेवाले कंपित्रों (oscillators) की रचना इन्हीं वाल्वों की सहायता से की जाती है।


title: रेडियो संग्राही

text: रेडियो संचार प्रणाली का वह अंग जो एरियल (एंटेना) तक निरंतर पहुँचानेवाली रेडियो आवृत्ति ऊर्जा से वांछित अंश (संकेत या सूचना) पृथक् कर ग्रहण करता है, रेडियो संग्राही कहलाता है। सभी प्रकार के रेडियो संग्राहियों को मूलत: निम्नलिखित कार्य करने पड़ते हैं :


title: रेडियो संग्राही

text: एंटेना पर निरंतर अनेक प्रकार के रेडियो संकेत पहुँचते रहते हैं, जो संसार के विभिन्न भागों में स्थित प्रेषण केंद्रों से प्रेषित होते हैं। संग्राही में इस बात की उपयुक्त व्यवस्था होनी चाहिए कि वह किसी भी क्षण किसी वांछित संकेत विशेष का वरण कर, उसे अन्य संकेतों से पृथक् कर, ग्रहण कर सके। इस प्रयोजन की सिद्धि के हेतु संग्राही की वरण व्यवस्था में अनेक प्रेरकत्वों और संधारित्रों का समावेश होता है। इनमें से एकाधिक परिवर्तनीय, या चर भी होते हैं। इन्हीं प्रेरकत्वों एवं संधारित्रों के संयोग से समस्वरित परिपथ की रचना होती है। इस परिपथ में प्रेरकत्वों एवं संधारित्रों के मान इस प्रकार समंजित किए जाते हैं कि परिपथ की आवृत्ति ग्राह्य संकेत की आवृत्ति के तुल्य हो जाए। उस दशा में परिपथ को उक्त संकेत के लिए समस्वरित कहते हैं। एतदर्थ प्रेरकत्वों एवं संधारित्रों के मान निम्नलिखित सूत्र के अनुसार नियत किए जाते हैं :


title: रेडियो संग्राही

text: जहाँ (L) प्रेरक का प्रेरकत्व, (C) संधारित्र की धारिता तथा (f) ग्राह्य संकेत (तथा समस्वरित परिपथ की भी) आवृत्ति है। इस प्रकार समस्वरित परिपथ केवल उसी आवृत्ति के संकेतों का वरण कर ग्रहण करता है जो उसकी आवृत्ति के तुल्य हैं शेष को छाँटकर विलग कर देता है। अच्छे संग्राही संयंत्रों में ऐसे कई परिपथ श्रेणी क्रम में संयोजित किए हुए होते हैं जिनसे संग्राही की वरणशीलता, या वरणशक्ति पर्याप्त रूप से संवर्धित हो जाती है।


title: रेडियो संग्राही

text: एंटेना से प्राप्त रेडियो संकेत अत्यंत क्षीण होते हैं। इस कारण वे लाउडस्पीकर को क्रियान्वित कर सकने में असमर्थ रहते हैं। अत: उनकी शक्ति को पर्याप्त प्रवर्धित कर सकने की क्षमता संग्राही में होनी चाहिए। एतदर्थ उसमें प्रवर्धन व्यवस्था संयुक्त होती है।


title: रेडियो संग्राही

text: प्रेषक केंद्रों से संग्राही के एंटेना तक आनेवाली संकेतवाहिनी तरंगें (carrier waves) अत्यंत उच्च आवृत्ति (रेडियो आवृत्ति) की होती हैं। इसलिए संग्राही में प्रविष्ट होने के पश्चात् इन्हें श्रव्यावृत्तियों में परिणत करना आवश्यक होता है। इन श्रव्यावृत्तियों को पृथक् कर ध्वनिविस्तारक में प्रविष्ट करने के पश्चात् ही संकेत को सुन सकना संभव होता है रेडियो तरंगों को ध्वनि तरंगों में परिणत करने के हेतु प्रयुक्त तंत्र-व्यवस्था को संसूचक युक्ति (detector device) कहते हैं


title: रेडियो संग्राही

text: संसूचक से निसृत श्रव्यावृत्ति संकेतों की शक्ति अत्यंत क्षीण होती है, जिससे वह लाउडस्पीकर को क्रियान्वित कर सकने में अक्षम रहती है। अत: लाउडस्पीकर में प्रविष्ट होने के पूर्व इसको पर्याप्त मात्रा में प्रवर्धित करना आवश्यक होता है। इस हेतु प्रयुक्त व्यवस्था को श्रव्यावृत्ति प्रवर्धक कहते हैं।


title: रेडियो संग्राही

text: श्रव्यावृत्ति संकेतों को विद्युत् से ध्वनि में रूपांतरित करने के लिए लाउडस्पीकर या शिराफोन (headphone) भी संग्राही सेट का एक मुख्य भाग होता है।


title: रेडियो संग्राही

text: इसे समस्वरित रेडियो आवृत्ति संग्राही (Tuned Radio-Frequency, या T. R. F., Receiver) भी कहते हैं। यह संग्राही किसी विशेष रेडियो आवृत्तियों के लिए समस्वरित (ट्यून्ड) रहता है। इसके अंदर संविष्ट सभी परिपथ वांछित रेडियो आवृति के लिए या तो मूलत: समस्वरित रहते हैं, या उनके साथ ऐसी व्यवस्था संबद्ध रहती है कि आवृत्ति विशेष के लिए सबको एक साथ समस्वरित कर दिया जाए। पुराने ढंग के ऐसे संग्राही में ऐसे प्रत्येक परिपथ के साथ एक पृथक् समस्वरक (tuning) संधारित्र होता था, किंतु आधुनिक सेटों में एक ही परिवर्तनीय, या चर (variable) संधारित्र से सभी परिपथों का इस प्रकार संयुक्त कर दिया जाता है कि संधारित्र को घुमाने पर उसके भिन्न भिन्न धारितांश मानो से भिन्न भिन्न परिपथ जुड़ जाते हैं।


title: रेडियो संग्राही

text: प्रथम विश्वयुद्ध के दौरान मेजर एडविन आर्मस्ट्रांग नामक वैज्ञानिक ने सरल संग्राही में अपेक्षित सुधार कर ऐसी संग्राही व्यवस्था को जन्म दिया जिसमें किसी भी आवृत्ति के संकेत को किसी समय सुगमता से ग्रहण किया जा सकता है। यह व्यवस्था वस्तुत: आधुनिक लोकप्रिय रेडियो संग्राही सेटों की जनक है।


title: रेडियो संग्राही

text: स्वचालित वाहन, जैसे मोटर कार, या वायुयान इत्यादि, में प्रयुक्त रेडियो संग्राही के सेटों की रचना साधारण गृहोपयोगी सेटों से थोड़ा सा भिन्न होती है। इनमें शक्ति एवं ऊष्मा के लिए अपेक्षित वोल्टता वाहन के चालक बैटरी (starter battery) द्वारा ली जाती है और उसे अभीष्ट आवृत्ति तक संवर्धित करने के लिए एक कंपित्र (vibrator), या घूर्णी परिवर्तक (rotary converter) में प्रविष्ट किया जाता है। इस प्रकार के सेट का एरियल एक पतली धातु नलिका होती है, जो कार के एक पार्श्व पर, वायुयान के डैने पर सीधी खड़ी लगाई जाती है। इस प्रकार के सेट के नवीनतम मॉडल के समस्वरक तथा वॉल्यूम नियंत्रक (volume control) स्टीयर दंड (steering column) के साथ ही जड़े होते हैं, जिससे संग्राही का संचालन सुविधाजनक ढंग से किया जा सके।


title: रेडियो संग्राही

text: रेडियो संग्राही को अधिक उपयोगी, सस्ता तथा सुवाह्य बनाने के हेतु वाल्वों के स्थान पर ट्रांजिस्टर (transistor) का उपयोग किया जाने लगा है। यह सेट केवल साढ़े चार से छह वोल्ट की बैटरी द्वारा चालित होता है तथा इसकी दक्षता, अर्थात् इसे दिए गए तथा इससे उपलब्ध शक्ति का अनुपात, सामान्य वाल्व संग्राही की अपेक्षा छह से दस गुना तक अधिक होता है। इससे इसका रख रखव व्यय वाल्व ट्रांजिस्टर से ४ या ५ गुना कम होता है। इसके अतिरिक्त ये अत्यंत लघुकाय, सुवाह्य एवं सस्ते होते हैं। सुग्राही तो ये इतने अधिक होते हैं कि एक सामान्य फेराइट छड़ एरियल की सहायता से ही इन्हें क्रियान्वित किया जा सकता है।


title: रेडियो संग्राही

text: एकीकृत परिपथों के आ जाने के बाद एक ही आई सी (चिप) या कुछ चिपों की सहायता से सस्ता, छोटा, कम सेल खाने वाला और अच्छी सेवा देने वाले रेडियो संग्राही उपलब्ध हो गये हैं।


title: कात्यायनी शक्ति पीठ

text: श्री कात्यायनी शक्ति पीठ भारत के 51 शक्तिपीठों में से एक है। महर्षि वेदव्यास ने श्री कात्यायनी शक्तिपीठ के बारे में श्रीमद भागवत में भी वर्णन किया है। धार्मिक ग्रंथों के अनुसार, जिस स्थान पर कात्यायनी शक्ति पीठ है वहां माता सती के केश गिरे थे। किवदंती यह है कि भगवान श्रीकृष्ण को अपने वर रूप में प्राप्त करने के लिए राधारानी ने भी कात्यायनी माता की पूजा की थी।


title: कात्यायनी शक्ति पीठ

text: कात्यायनी शक्ति पीठ उत्तर प्रदेश के मथुरा के वृन्दावन में स्थित है। यह एक बहुत ही प्राचीन सिद्ध पीठ है जो वृन्दावन में राधाबाग के पास है।


title: कात्यायनी शक्ति पीठ

text: सालों भर यहां भक्त दर्शन और पूजा करने के लिए आते हैं। नवरात्र के दिनों में कात्यानी शक्ति पीठ में भक्तों की काफी भीड़ होती है। गुरु मंदिर, शंकराचार्य मंदिर, शिव मंदिर तथा सरस्वती मंदिर भी कात्यायनी मंदिर के पास ही हैं। ये बहुत प्रसिद्ध मंदिर हैं जहां लोग काफी संख्या में पूजा करने आते हैं।


title: कात्यायनी शक्ति पीठ

text: कात्यायानी शक्तिपीठ वृन्दावन में स्थित है। वृन्दावन मथुरा से कुछ ही किलोमीटर की दूरी पर है। रेल मार्ग से यात्रा करने वाले यात्री मथुरा उतरकर वृन्दावन पहुंच सकते हैं। गाड़ी से यात्रा करने वाले यात्री सीधे वृन्दावन पहुंच सकते हैं। गाड़ी भक्तजन को मंदिर से करीब 200 मीटर पहले उतारती है। हवाई यात्रा करने वाले लोगों को पहले दिल्ली पहुंचना होगा। दिल्ली से मथुरा ट्रेन से पहुंच सकते हैं। आगरा में भी एयरपोर्ट है जहां भक्तजन पहुंच सकते हैं।


title: भविष्यवाणी (प्रोफेसी)

text: किसी मसीहा (प्रोफेट) को जो सन्देश मिलते हैं उन्हे वह दूसरों को बताता है। इसे ही भविष्यवाणी या 'प्रोफेसी' (Prophecy) कहते हैं। ऐसे सन्देशों के अन्तर्गत दैवी प्रेरणा (divine inspiration), अर्थ समझाना (interpretation), या आने वाली घटनाओ को पहले ही बता देना आदि आते हैं। इस प्रक्रिया में प्रोफेट की तरफ से भी दैवी स्रोत से कुछ पूछा या शंका अभिव्यक्त की जाती है।


title: भविष्यवाणी (प्रोफेसी)

text: विश्व के विभिन्न मजहबों (धर्मो) एवं सम्प्रदायों में भांति-भांति की भविष्यवाणियाँ देखने को मिलती हैं। यह शब्द विश्व के दो प्रमुख मजहबों - इसाइयत और इस्लाम में प्रमुखता से प्रयुक्त हुआ है।


title: मंगल पांडे (बिहार राजनीतिज्ञ)

text: मंगल पांडे (जन्म 9 अगस्त 1972) भारतीय जनता पार्टी (भाजपा) से संबंधित एक भारतीय राजनीतिज्ञ हैं, जो वर्तमान में स्वास्थ्य मंत्री के रूप में कार्य करते हैं। उन्होंने 2013 से 2017 तक भाजपा, बिहार के अध्यक्ष के रूप में भी कार्य किया है। भारतीय जनता पार्टी (भाजपा) के नेता पांडे 7 मई 2012 से विधान परिषद के सदस्य हैं। 2017 के विधानसभा चुनाव के लिए मंत्री के रूप में जाने के लिए मंगल पांडे हिमाचल प्रदेश के भाजपा प्रभारी हैं।


title: मंगल पांडे (बिहार राजनीतिज्ञ)

text: मंगल पांडे का जन्म 31 दिसंबर 1972 को बिहार के सीवान जिले के महाराजगंज, भिरगु बलिया में एक किसान परिवार में हुआ था। वह अवधेश पांडे और प्रेमलता पांडे से पैदा हुए दो में से बड़े थे।


title: मंगल पांडे (बिहार राजनीतिज्ञ)

text: उन्होंने 19 अप्रैल 1998 को उर्मिला से शादी की। वह सारण जिले के भिट्टी <nowiki>"साहबुद्दीन", "बनियापुर"</nowiki> की रहने वाली हैं। वह एक गृहिणी है। उनका एक बेटा है जिसका नाम हर्ष कुमार पांडे है, जिसका जन्म 25 नवंबर 2000 को हुआ था। वह नई दिल्ली के पॉश, निजी स्कूल मॉडर्न स्कूल में पढ़ता है।


title: मंगल पांडे (बिहार राजनीतिज्ञ)

text: पांडे ने अपनी माध्यमिक शिक्षा महाराजगंज, सीवान में 1987 में और उच्चतर माध्यमिक शिक्षा देवी दयाल हाई स्कूल से विज्ञान में पूरी की। 2007 में, जब पांडे बिहार के राज्य महासचिव थे, अरुण जेटली ने उनसे उनकी शैक्षणिक योग्यता के बारे में पूछा, पांडे ने कहा कि वह केवल स्नातक हैं। यह सुनकर जेटली ने उन्हें और अधिक शिक्षित होने और अधिक से अधिक डिग्री जमा करने के लिए कहा। उन्होंने इसे दिल से लिया और तब से कोशिश कर रहे हैं।


title: मंगल पांडे (बिहार राजनीतिज्ञ)

text: 1987 में, जब भारतीय जनता पार्टी देश भर में अपना आधार बना रही थी, पांडे आरएसएस की छात्र शाखा अखिल भारतीय विद्यार्थी परिषद (एबीवीपी) में शामिल हो गए। इस अवधि के दौरान वे सरकार के विरोध में पर्चे छापने, विरोध प्रदर्शन करने और प्रदर्शन आयोजित करने में शामिल हो गए। उन्होंने 1988 से आरएसएस की शाखाओं में भी जाना शुरू किया और एक नियमित स्वयंसेवक बन गए। वह 1989 में महाराजगंज से प्राथमिक सदस्य के रूप में भाजपा में शामिल हुए और उन्हें महाराजगंज की कार्यकारी समिति का सदस्य बनाया गया। 1992 में, पांडे को पार्टी की सीवान इकाई का कार्यकारी समिति सदस्य चुना गया, जिसने पूर्णकालिक राजनीति में उनका प्रवेश किया। वह पार्टी के भीतर उठे, 1988-89 के दौरान विश्व हिंदू परिषद के शिला पूजन कार्यक्रम के आयोजन में मदद की। उन्हें 1994 में भारतीय जनता युवा मोर्चा राज्य कार्य समिति में शामिल किया गया था। थोड़े समय के भीतर, उन्हें 1995 में सारण क्षेत्र, भाजयुमो का प्रभारी बनाया गया। पांडे हमेशा पार्टी नेताओं की उम्मीदों पर खरे उतरे और इसके परिणामस्वरूप 1997 में राज्य सचिव, भाजयुमो के रूप में एक और जिम्मेदारी मिली। राज्य सचिव के रूप में, उन्होंने राज्य भर में सख्ती से यात्रा की और 1997-98 के दौरान एलके आडवाणी की स्वर्ण जयंती रथ यात्रा के सह प्रभारी थे। 2000 में उन्हें भाजयुमो का प्रदेश अध्यक्ष बनाया गया। प्रदेश अध्यक्ष के रूप में उन्होंने तत्कालीन लालू यादव की सरकार "जवाब दो हिसब दो" के खिलाफ अभियान शुरू किया था। इसके तहत पार्टी के कार्यकर्ता तत्कालीन वाजपेयी सरकार द्वारा आवंटित धन के लिए राज्य सरकार द्वारा किए गए खर्च के बारे में पूछते थे। जवाब न देने पर प्रखंड विकास अधिकारी कार्यालयों में तालाबंदी की जा रही है। यह अभियान एक बड़ी सफलता थी। राज्य भर में 10000 से अधिक भाजयुमो कार्यकर्ताओं को गिरफ्तार किया गया। पांडे को दो बार गिरफ्तार किया गया, पहले छपरा में, फिर मुजफ्फरपुर में। इसने उन्हें राज्य और पार्टी रैंकों में भारी लोकप्रियता दिलाई। 2003 में उन्हें जोनल प्रभारी, संगठन बनाया गया और बाद में 2005 में उन्हें प्रदेश महासचिव, भाजपा बनाया गया। बिहार। 2006 में श्री राधा मोहन सिंह की अध्यक्षता में उन्हें फिर से दूसरी बार राज्य महासचिव की जिम्मेदारी दी गई। वह 2008 और 2010 में दो और कार्यकालों के लिए कार्यालय में बने रहे।


title: मंगल पांडे (बिहार राजनीतिज्ञ)

text: जब पूरा देश 2014 में आम चुनाव के लिए तैयार हो रहा था, तब पांडे को 18 जनवरी 2013 को बिहार की पार्टी इकाई के प्रदेश अध्यक्ष की जिम्मेदारी दी गई थी। कार्यालय में शामिल होने के बाद, उनका पहला कार्य 2013 में गया में राज्य कार्य समिति की बैठक में चिह्नित किया गया था, जिसमें समिति ने एक प्रस्ताव पारित किया और आधिकारिक तौर पर राष्ट्रीय अध्यक्ष राजनाथ सिंह को नरेंद्र मोदी के नेतृत्व में 2014 के आम चुनाव लड़ने के लिए कहा। बिहार में चुनाव अभियान 27 अक्टूबर 2013 को ऐतिहासिक गांधी मैदान में "हुंकार रैली" द्वारा शुरू किया गया था, जहां सात लाख से अधिक लोगों की संख्या दर्ज की गई थी। जब रैली आगे बढ़ रही थी, उसी समय एक सिलसिलेवार विस्फोट में 6 की मौत हो गई और 108 लोग घायल हो गए। 2014 के आम चुनाव में पार्टी ने जीत हासिल की और बिहार में एनडीए ने 40 में से 31 सीटों पर जीत हासिल की। बिहार विधानसभा चुनाव में विफलता पांडे के राजनीतिक करियर में एक बड़ा झटका है.


title: मंगल पांडे (बिहार राजनीतिज्ञ)

text: प्रदेश अध्यक्ष बनने के बाद पांडे ने देश के विभिन्न हिस्सों में रह रहे बिहारियों से राजनीतिक समर्थन जुटाने की कोशिश की. वह अक्सर राजनीतिक समर्थन के लिए महाराष्ट्र, गुजरात, दिल्ली, कर्नाटक और कई अन्य राज्यों जैसे राज्यों का दौरा करते हैं। उन्होंने महत्वपूर्ण बिहारी आबादी वाले राज्यों में "प्रवासी बिहारी प्रकोष्ठ" बनाया। यह राज्य के मूल निवासियों और अप्रवासियों के बीच एक सेतु के रूप में कार्य करने वाला माना जाता है।


title: मंगल पांडे (बिहार राजनीतिज्ञ)

text: 14 अप्रैल 2021 को, बिहार के एक अस्पताल में कोविड से पीड़ित एक सेवानिवृत्त सैनिक की बिना किसी इलाज के मौत हो गई, क्योंकि अस्पताल के अधिकारी राज्य के स्वास्थ्य मंत्री मंगल पांडे की यात्रा की तैयारी में व्यस्त थे। नालंदा मेडिकल कॉलेज एंड हॉस्पिटल (एनएमसीएच) लाए गए वाहन में विनोद सिंह नाम के मरीज की मौत हो गई। परिजनों के बार-बार अनुरोध करने के बावजूद अधिकारियों ने उसे भर्ती नहीं किया।


title: पाण्डा

text: विशाल पांडा, जिसे पांडा भालू के रूप में भी जाना जाता है, एक भालू प्रजाति है जो चीन में तत्रस्थ है। यह अपने मनमोहक श्वेत-श्याम ऊर्णाजिन और स्थूल शरीर के लिए विशिष्ट है। "विशाल पांडा" नाम का प्रयोग कभी-कभी इसे लाल पांडा से अलग करने के लिए किया जाता है, जो एक पड़ोसी मस्टेलॉइड है। यद्यपि यह मांसाहारी गण से संबंधित है, विशाल पांडा एक पर्णाहारी है। इसका बांस के अंकुर और पत्तियां 99% से अधिक आहार बनाती हैं। वन में विशाल पांडा कभी-कभी अन्य घास, जंगली कंद, या यहाँ तक कि पक्षियों, कृन्तकों या कैरियन के रूप में मांस खाते हैं। कैद में, वे विशेष रूप से तैयार भोजन के साथ मधु, अंडे, मछली, रतालू, झाड़ी के पत्ते, संतरे या केले प्राप्त कर सकते हैं।


title: पाण्डा

text: विशाल पांडा मध्य चीन में कुछ पर्वत श्रृंखलाओं में रहता है, मुख्यतः सिचुआन में, और पड़ोसी षान्शी और गांसु में भी। कृषि, वनोन्मूलन और अन्य विकास के परिणामस्वरूप, विशाल पांडा को तराई क्षेत्रों से बाहर निकाल दिया गया है जहाँ यह एक बार रहता था। यह एक संरक्षण-निर्भर असुरक्षित प्रजाति है। 2007 की एक विवरण में 239 पांडा चीन के अंदर कैद में रह रहे थे और 27 अन्य देश के बाहर। दिसंबर 2014 तक, 49 विशाल पांडा चीन के बाहर कैद में रहते थे, 13 देशों में 18 चिड़ियाघरों में रहते थे। जंगली आबादी का अनुमान भिन्न होता है; एक अनुमान से पता चलता है कि जंगली में लगभग 1,590 पांडा रहते हैं, जबकि डी॰ एन॰ ए विश्लेषण के माध्यम से 2006 के एक अध्ययन में अनुमान लगाया गया है कि यह संख्या 2,000 से 3,000 तक हो सकता है। कुछ विवरणों से यह भी पता चलता है कि जंगली में विशाल पांडा की जनसंख्या बढ़ रही है। मार्च 2015 तक, जंगली विशाल पांडा की आबादी बढ़कर 1,864 हो गई थी। 2016 में, इसे आईयूसीएन लाल सूची में "लुप्तप्राय" से "असुरक्षित" में पुनर्वर्गीकृत किया गया था, जो पांडा को बचाने के लिए दशक भर के प्रयासों की पुष्टि करता है। जुलाई 2021 में, चीनी अधिकारियों ने भी विशाल पांडा को असुरक्षित के रूप में पुनर्वर्गीकृत किया।


title: पाण्डा

text: विशाल पांडा ने अधिकतर चीन के राष्ट्रीय चिह्न के रूप में काम किया है, 1982 से चीनी स्वर्ण पांडा के सिक्कों पर और 2008 ग्रीष्मकालीन ओलम्पिक के पांच फूवा शुभंकर में से एक के रूप में दिखाई दिया।


title: बर्जर पेंट्स

text: बर्जर पेंट्स लिमिटेड एक भारतीय बहुराष्ट्रीय पेंट कंपनी है, जो कोलकाता, बंगाल, भारत में स्थित है। इस कंपनी की भारत में 16 विनिर्माण इकाइयां हैं, नेपाल में 2, पोलैंड और रूस में 1-1 इकाइयां हैं। हावड़ा और रिशरा, अरिनसो, तलोजा, नलटोली, गोवा, देवला, हिंदुपुर, जेजुरी, जम्मू, पुडुचेरी और उद्योगनगर में इसकी विनिर्माण इकाइयां हैं। कंपनी की मौजूदगी पांच देशों- भारत, रूस, पोलैंड, नेपाल और बांग्लादेश में है। उनके पास 3,600 से अधिक कर्मचारी हैं और 25,000+ डीलरों का देशव्यापी वितरण नेटवर्क है।


title: बर्जर पेंट्स

text: 1770 में, लुई स्टिगेनबर्गर एक प्रशिया नीला रंग बेचने के लिए फ्रैंकफर्ट से लंदन चले गए, जो उनके अपने फॉर्मूले का उपयोग करके बनाया गया था। फिर उन्होंने अपना नाम बदलकर लुईस बर्जर रख लिया। 1870 तक, बर्जर पेंट्स 19 अलग-अलग पिगमेंट जैसे ब्लैक लेड, सल्फर, सीलिंग वैक्स और सरसों की बिक्री कर रहा था। उनकी मृत्यु के बाद, उनके बेटों ने व्यवसाय संभाला। 1900 के दशक में, शेरविन-विलियम्स, एक अमेरिकी कंपनी ने कंपनी पर नियंत्रण कर लिया। 17 दिसंबर 1923 को, श्री हैडफ़ील्ड ने कलकत्ता में एक छोटी पेंट कंपनी हैडफ़ील्ड्स (इंडिया) लिमिटेड की स्थापना की। 1947 के अंत में, ब्रिटिश पेंट्स ने हैडफ़ील्ड (इंडिया) लिमिटेड का अधिग्रहण किया और इस प्रकार ब्रिटिश पेंट्स (इंडिया) लिमिटेड को पश्चिम बंगाल राज्य में शामिल किया गया। 1951 में, दिल्ली और बॉम्बे में बिक्री कार्यालय खोले गए और गुवाहाटी में एक डिपो शुरू किया गया। 1969 में, बर्जर जेनसन निकोलसन लिमिटेड, यूके ने ब्रिटिश पेंट्स (इंडिया) लिमिटेड को खरीदा। इसने भारत में लुईस बर्जर की विरासत की शुरुआत को चिह्नित किया। वर्ष 1973 में, डी. मधुकर ने प्रबंध निदेशक के रूप में पदभार संभाला। 1978 तक बिक्री के आंकड़े 16 करोड़ से अधिक हो गए। 80 और 90 के दशक में इमल्शन और डिस्टेंपर जैसे कई नए उत्पाद लॉन्च हुए। 1991 में, यूबी समूह ने कंपनी को कुलदीप सिंह ढींगरा (अध्यक्ष) और गुरबचन सिंह ढींगरा (वाइस चेयरमैन) को बेच दिया। सुबीर बोस ने 1 जुलाई 1994 को प्रबंध निदेशक के रूप में पदभार ग्रहण किया। बोस 30 जून 2012 को सेवानिवृत्त हुए, कंपनी को वर्तमान प्रबंध निदेशक अभिजीत रॉय को सौंप दिया।


title: बर्जर पेंट्स

text: रूस में संचालन और क्रास्नोडार में बर्जर निर्माण इकाई में उत्पादन सुविधा के अलावा, बर्जर पेंट्स इंडिया की नेपाल में एक परिचालन इकाई भी है। उन्होंने पोलैंड के बोलिक्स एसए का भी अधिग्रहण किया है, जो पूर्वी यूरोप में बाहरी इंसुलेशन फिनिशिंग सिस्टम (ईआईएफएस) का प्रदाता है।


title: नितिन

text: नितिन (नितिन रेड्डी के रूप में जन्म) एक भारतीय फिल्म अभिनेता है जो मुख्य रूप से तेलुगू सिनेमा में काम करते है।


title: पैरी नदी

text: पैरी महानदी की सहायक नदी है। पैरी गरियाबंद जिले की बिन्द्रानवागढ़ जमींदारी में स्थित भाठीगढ़ (मैनपुुुर) की पहाड़ी से निकलती है। उसके बाद उत्तर-पूर्व दिशा की ओर करीब ९६ कि॰मी॰ बहती हुई राजिम क्षेत्र में महानदी से मिलती है। पैरी नदी धमतरी और राजिम को विभाजित करती है। पैरी नदी के तट पर स्थित है राजीवलोचन मंदिर। राजिम में महानदी और सोंढुर नदियों का त्रिवेणी संगम-स्थल भी है। इसकी लम्बाई 90 किलोमीटर है तथा प्रवाह क्षेत्र 3,000 वर्ग मीटर है।


title: गुस्ताख दिल

text: गुस्ताख दिल एक भारतीय टेलीविजन धारावाहिक है जो लाइफ ओके पर सोमवार से शुक्रवार प्रसारित होता है। इसका प्रथम प्रसारण 05 अगस्त 2013 को हुआ था। इस धारावाहिक में प्यार के एक त्रिकोणीय रिश्ते को दर्शाया गया है।


title: गुस्ताख दिल

text: यह कार्यक्रम लाजो, निखिल एवं इशाना के बीच प्यार के त्रिकोणीय रिश्ते को प्रदर्शित करता है। लाजो एक ग्रामीण लड़की है और निखिल एक शहरी आधुनिक लड़का है जो बचपन से ही अपनी दोस्त इशाना से प्रेम करता है। यह कहानी लाजो और निखिल के आस-पास घूमती रहती है। लाजो निखिल के जीवन में आने वाली दूसरी औरत है।


title: कैलाश नाथ काटजू

text: कैलाश नाथ काटजू कश्मीरी मूल के राजनेता हैं और मध्य प्रदेश राज्य के मुख्यमंत्री रह चुके हैं। 1957से 1962 एमपी के सीएम रहे हैं वह up के कानून मंत्री भी रहे वह एक वकील थे उनका जन्म रतलाम जिले के जावरा में हूं


title: ज़ायरा वसीम

text: 30 जून 2019 को, वसीम ने घोषणा की कि वह अपने अभिनय करियर को बंद कर देगी क्योंकि यह उसकी धार्मिक मान्यताओं और विश्वास के साथ संघर्ष करता है।


title: ज़ायरा वसीम

text: नवंबर 2020 में, वसीम ने प्रशंसकों से सोशल मीडिया से उसकी तस्वीरें हटाने का अनुरोध किया क्योंकि वह अपने जीवन में एक नया अध्याय शुरू करने की कोशिश कर रही थी।


title: ज़ायरा वसीम

text: ज़ायरा का जन्म श्रीनगर के हवल इलाके में 23 अक्टूबर 2000 में हुआ था। उनके पिता, ज़ाहिद वासीम, श्रीनगर में एक बैंक प्रबंधक के रूप में काम करते हैं। उनकी मां का नाम जर्का वसीम है। उन्होंने सेंट पॉल की अंतर्राष्ट्रीय अकादमी, सोनवर, श्रीनगर, जम्मू और कश्मीर से कक्षा 10 वीं का अध्ययन किया। स्कूल टाइम से ही उन्हें ऐक्टिंग करने का बहुत शौक़ था। ज़ायरा ने 2017 में कक्षा 10 वीं पास की और उन्हें बोर्ड परीक्षा में 92% अंक मिले। ज़ैरा जम्मू के हेरिटेज स्कूल में 11 वीं कक्षा में पढ़ रहे हैं।


title: ज़ायरा वसीम

text: हिंदी फिल्मों में अभिनय करने से पहले, ज़ायरा ने 2015 में माइक्रोसॉफ्ट के मोबाइल फोन के लिए विज्ञापन किया था। वह टाटा स्काई के विज्ञापन में भी उपस्थित थीं। ज़ायरा की पहली फिल्म दंगल थी, जिसे 2016 में रिलीज़ किया गया था। उनकी अगली फिल्म सीक्रेट सुपरस्टार है, जो अक्टूबर 2017 में रिलीज हुई।


title: सादृश्य

text: समरूपता का अर्थ है । समानता अर्थात् पहली आकृति व दूसरी आकृति आहति में जो समानता है वही तीसरी से चौथी में होगी।


title: सादृश्य

text: सादृश्य या अनुरूपता (Analogy) एक संज्ञानात्मक प्रक्रिया है जिसमें एक विषय के ज्ञान या सूचना को दूसरे विषय में स्थानान्तरित किया जाता है। सादृश्य से बना है सादृश्यानुमान | सादृश्यनुमान को अंग्रेजी में Analogy कहते हैं यह ग्रीक भाषा के Analogia से बना है ;analogia दो शब्दो Ana तथा logos से बना है जिसमे ana का अर्थ है समान और logos का अर्थ है अनुपात(Ratio) इस प्रकार अनुपातो की समानता या समानुपात ही analogia है| अतः समानत या सादृश्यता के आधार पर अनुमान की प्रक्रिया सादृश्यानुमान या साम्यानुमान कहलाती है उदा.पृथ्वी और मंगल ग्रह के कुछ बातो में समानता के आधार पर अनुमान लगाते है कि शायद मंगल पर जीवन होगा | इस प्रकार सादृश्यानुमान एक सम्भाव्य अनुमान है जिसमे दो तथ्यो घटनाओ या क्रियाओ में गुणों की समानता के आधार पर एक संभावित निष्कर्ष निकाला जा सकता है|


title: २६ जनवरी

text: 26 जनवरी ग्रेगोरी कैलंडर के अनुसार वर्ष का 26वाँ दिन है। साल में अभी और 339 दिन बाकी हैं (लीप वर्ष में 340)।


title: एनाबोलिज्म

text: सभी मेटाबोलिक क्रियाएं जिसके फलस्वरूप शरीर में सामान्य अणुओं से जीव द्रव्य के अपेक्षाकृत बड़े अणुओं का निर्माण होता है एनाबोलिज्म कहलाती हैं। इस क्रिया के फलस्वरूप ही शरीर में नए पदार्थों का संश्लेषण शरीरिक, विकास, वृद्धि एवं संरक्षण सम्भव है। प्रकाश-संश्लेषण एक महत्वपूर्ण एनाबोलिक क्रिया है।


title: कोणीय त्वरण

text: कोणीय वेग में परिवर्तन की दर को कोणीय त्वरण () कहते हैं। अन्तर्राष्ट्रीय इकाई प्रणाली में इसका मात्रक रेडियन प्रति वर्ग सैकण्ड (rad/s) है और सामान्यतः इसे एल्फा (α) से प्रदर्शित किया जाता है।


title: कोणीय त्वरण

text: जहाँ, ω कोणिय वेग है, a स्पर्शीय रेखीक त्वरण का है और "r" (सामान्यतः इसे वक्रता त्रिज्या लिया जाता है।) निर्देश तंत्र के मूल बिन्दु से दूरी है जहाँ से ω व θ परिभाषित हैं।


title: कोणीय त्वरण

text: द्विवीमिय घूर्णन गति के लिए, न्यूटन के गति के दूसरे नियम के अनुसार बलाघूर्ण व कोणीय त्वरण में सम्बन्ध


title: अली बाबा: दास्तान- ए- काबुल

text: अली बाबा: दास्तान-ए-काबुल एक आगामी भारतीय फंतासी टेलीविजन श्रृंखला है जो "अरेबियन नाइट्स" के चरित्र अली बाबा पर आधारित है जिसका प्रीमियर सोनी सब पर होगा। पेनिनसुला पिक्चर्स के तहत अलिंद श्रीवास्तव और निसार परवेज द्वारा निर्मित और शीजान मोहम्मद और तुनिशा शर्मा के सितारे हैं।


title: अली बाबा: दास्तान- ए- काबुल

text: मार्च 2022 में पेनिनसुला पिक्चर्स द्वारा श्रृंखला की घोषणा की गई थी और जुलाई 2022 में सोनी सब द्वारा इसकी पुष्टि की गई थी। सीरीज का टीजर 24 मार्च 2022 को जारी किया गया था और सीरीज का फर्स्ट लुक 6 जुलाई 2022 को जारी किया गया था।


title: वसंत विषुव

text: वसन्त विषुव या महाविषुव को 'मार्च विषुव' (March equinox) भी कहते हैं। इस तिथि को उपसौर बिन्दु (subsolar point) दक्षिणी गोलार्ध को छोड़कर उत्तरी गोलार्ध की तरफ बढता हुआ प्रतीत होता है (धरती से देखने पर)। इसी को दक्षिणी गोलार्ध में शरद विषुव (autumnal equinox) कहते हैं जबकि इसी तिथि को उत्तरी गोरार्ध में 'वसन्त विषुव' कहा जाता है। यह विषुव, ग्रीनिच रेखा पर १९ मार्च से लेकर २१ मार्च के बीच आती है।


title: खगड़िया जिला

text: बिहार का खगड़िया ही एक ऐसी जिला है जो 7 नदियों से घिरा हुआ है। यह मक्का उत्पादन में बिहार के सबसे अग्रणी जिला माना जाता हैं। यहाँ की एक सबसे बड़ी विशेषता है "53 कोठली 56 द्वार," एक आलीशान मकान जो परबत्ता प्रखंड के भरतखंड गांव में स्थित है। इसका हर एक क्षेत्र प्रत्येक साल बाढ़ से ग्रसित रहता है। टेढ़ी-मेढ़ी भूभाग के कारण इसे प्राचीन में "फरकिया" नाम से जाना जाता था जो अकबर के समय दिया गया था। यहां के ग्रामीण अपने आप में सकुशल जिंदगी जीते हैं और जनसंख्या के 90% हिस्से कृषि पर आधारित है। यहां के चौथम प्रखंड में स्थित एक छोटा सा बाजार करुआमोर जहां की पेड़ा पूरे बिहार में प्रसिद्ध है । यहाँ का पेड़ा बिहार के अलावा पश्चिम बंगाल, असम, उत्तर-प्रदेश, झारखण्ड राज्यों में भी सप्लाई होता है | यहाँ तक की मशहूर बैद्यनाथ धाम में भी करुआमोर का पेड़ा आपको देखने को मिल जाएगा |


title: ला सॉफरियर ज्वालामुखी

text: ला सॉफरियर कैरिबियाई द्वीप के सेंट विंसेंट एंड ग्रेनाडाइन्स पर एक सक्रिय ज्वालामुखी है। यह सेंट विंसेंट एंड ग्रेनाडाइन्स की सबसे ऊँची चोटी मानी जाती है। वर्ष 1718 के बाद से इस ज्वालामुखी में पाँच धमाके हुए हैं, जिसमें 2021 के अप्रैल माह का धमाका सबसे नवीन है।


title: ला सॉफरियर ज्वालामुखी

text: ला सॉफरियर की ऊँचाई 1,234 मीटर (4,049 फीट) है। यह सेंट विंसेंट एंड ग्रेनाडाइन्स की सबसे ऊँची चोटी है। यह मिश्रित ज्वालामुखी है और साथ ही यहाँ ज्वालामुखीय झील भी उपस्थित है।


title: ला सॉफरियर ज्वालामुखी

text: ला सॉफरियर में अब तक पॉंच विस्फोट दर्ज़ किए गए हैं। यें विस्फोट वर्ष 1718, 1812, 1902, 1979 और 2021 में हुए हैं। 30 अप्रैल 1812 के विस्फोट की एक प्रसिद्ध पेंटिंग जोजेफ विलियम मेलार्ड टर्नर द्वारा बनाई गई है, जो विक्टोरिया गैलरी और म्यूजियम में संरक्षित है। 6 मई 1902 के विस्फोट में माउण्ट पीली के विस्फोट से कुछ ही घंटे पहले 1,680 लोगों की मौत हुई थी। इन विस्फोटों के कारण कैरिबियाई क्षेत्र में कई जनजातियों का नाश हुआ है और कई संकटग्रस्त है।


title: ला सॉफरियर ज्वालामुखी

text: अप्रैल 1979 में विस्फोट के कारण कोई हताहत नहीं हुआ क्योंकि अग्रिम चेतावनी ने हजारों स्थानीय निवासियों को और पास के समुद्र तटों को खाली करवा दिया था। 1979 के विस्फोट में एक नुकसान यह हुआ था कि एक बड़ा राख का ढेर ज्वालामुखी के पूर्व में 160 किमी (100 मील) बारबाडोस तक पहुंच गया था।


title: ला सॉफरियर ज्वालामुखी

text: दिसंबर 2020 से यहाँ ज्वालामुखी गतिविधियाँ देखी गई। 27 दिसंबर को ज्वालामुखी गतिविधियाँ तेज़ हो गई, जिससे सरकारी अधिकारियों ने दिसंबर और जनवरी के दौरान से इस क्षेत्र में सतर्कता बरतना शुरू कर दिया था, ताकि ज्वालामुखी में विस्फोट की स्थिति में निकासी की योजनाओं पर सरलता से काम किया जा सके। जनवरी में विनाशकारी विस्फोट जारी रहा, उस दौरान लावा गुंबद 100 से 200 मीटर (330 और 660 फीट) चौड़े और 900 मीटर (3,000 फीट) लंबे हो गए थे। फरवरी 2021 में भी लावा गुंबद सक्रिय रूप से बढ़ रहा था, इसके शीर्ष से गैस और भाप के खतरनाक धुएँ निकलते थें। 22 मार्च 2021 तक, लावा गुंबद का माप 105 मीटर (344 फीट) लंबा, 243 मीटर (797 फीट) चौड़ा और 921 मीटर (3,022 फीट) लंबा था। गुंबद के ऊपर से सल्फर डाइऑक्साइड का उत्सर्जन हो रहा था।


title: ला सॉफरियर ज्वालामुखी

text: 8 अप्रैल 2021 को, पूर्ववर्ती दिनों में ज्वालामुखीय और भूकंपीय गतिविधियों की निरंतर वृद्धि के बाद, एक "रेड अलर्ट" घोषित किया गया था और विस्फोट के विस्फोटक चरण के रूप में जारी एक निकासी आदेश को आसन्न किया गया था। अगले दिन स्थानीय समयानुसार सुबह 8:41 बजे एक भयंकर विस्फोट हुआ, जिसमें एक राख का ढेर 32,000 फीट (9,800 मीटर) तक पहुँच गया और अटलांटिक महासागर की ओर पूर्व दिशा में बहने लगा। तब तक लगभग 20,000 लोगों ने ज्वालामुखी के आसपास के क्षेत्र को खाली कर दिया था। "यूनिवर्सिटी ऑफ वेस्ट सीजमिक रिसर्च सेंटर" के अनुसार 9 अप्रैल की शाम 6:45 बजे स्थानीय समय के अनुसार, एक और विस्फोट भी हुआ। प्रधानमंत्री राल्फ गोंजाल्वेस ने रेडियो के जरिए लोगों से इलाके से हटने की अपील की। उन्होंने लोगों से ज्वालामुखी के खतरे वाले क्षेत्र को छोड़ने की बात कही। साथ ही यह जानकारी भी दी गई है कि इलाके से बचकर बाहर निकल रहे लोगों के लिए 800 होटल के कमरे तैयार किए गए हैं।.


title: ग्राफ़ सिद्धान्त

text: गणित तथा संगणक विज्ञान में ग्राफ सिद्धांत (graph theory) में वस्तुओं से जुड़ी वस्तुओं और उनकी आपसी दूरी का अध्ययन किया जाता है। इस संदर्भ में "ग्राफ" उन गणितीय संरचनाओं को कहते हैं जो वस्तुओं के बीच जुड़े या युग्मित संबन्धों (pairwise relations) को मॉडल करने के काम आती हैं। इसकी तुलना किसी मानचित्र में शहरों के बीच बने सड़कों के जाल से कर सकते हैं। दो शहरों के बीच की दूरी उनके बीच बनी सड़क की लंबाई बताती है। यदि उन शहरों से बीच सीधी सड़क न हो, तो किसी अन्य शहर द्वारा वहाँ तक पहुँचने की दूरी निकाली जा सकती है।


title: ग्राफ़ सिद्धान्त

text: इसके आरेखों और चित्रों में दर्शाने के लिए वस्तुओं को बिन्दु या गोले (node, vertex) से दर्शाया जाता है। इनके बीच के जुड़ाव को एक रेख द्वारा जिसे कोर (edges) कहते हैं। अतः "ग्राफ" शीर्षों (vertices or nodes) तथा उनको जोड़ने वाली कोरों (edges) का समुच्चय है। विविक्त गणित (discrete mathematics) में ग्राफ का अध्ययन एक महत्वपूर्ण विषय है।


title: ग्राफ़ सिद्धान्त

text: ध्यान रहे कि 'ग्राफ सिद्धान्त' का 'ग्राफ', फलनों के आलेख (ग्राफ) यानि वक्र रेखा द्वारा किसी संबंध को दिखाने से बिलकुल भिन्न चीज है।


title: ग्राफ़ सिद्धान्त

text: ग्राफ़ सिद्धांत का प्रयोग वस्तुओं के विशाल समूह में एक दूसरे से दूरी (या अन्तर) निकालने के लिए किया जाता है। ग्राफ़ सिद्धांत के अनुसार, इसी प्रकार आकड़ों के पुंजीकरण, वस्तुओं की समरूपता इत्यादि जैसे कार्यों का हल निकाला जा सकता है।


title: ग्राफ़ सिद्धान्त

text: सामान्यतया ग्राफ़ को G=(V,E) से व्यक्त किया जाता है। यहाँ V बिन्दुओ यानि वस्तुओं का संग्रह है और E उनके बीच बने जोड़ों (कोर) का। ध्यान दीजिये कि एक ग्राफ़ में सभी बिन्दु एक दूसरे से जुड़े नहीं होते। केवल कुछ ही एक दूसरे से सीधे तौर पर जुड़े होते हैं। जैसे उपर दिये गए आरेख में बिन्दु २ और बिन्दु ६ के बीच कोई सीधा संबंध नहीं है।


title: शर्ली सेतिया

text: शर्ली सेतिया, न्यूजीलैंड की एक गायिका और अभिनेत्री हैं। शर्ली ऑकलैंड, न्यूजीलैंड से हैं। शर्ली सेतिया, अभिमन्यु दासानी के संग आने वाली फिल्म निकम्मा से बॉलीवुड में पदार्पण करेंगी।


title: शर्ली सेतिया

text: ऑकलैंड विश्वविद्यालय के स्नातक छात्र और ऑकलैंड काउंसिल में मार्केटिंग और प्रचार इंटर्न, सेतिया ने टी-सीरीज द्वारा आयोजित एक प्रतियोगिता में भाग लिया। पजामा पहने हुए उनके बेडरूम में उनकी YouTube प्रविष्टि दर्ज की गई थी। [१] इसने उन्हें न्यूजीलैंड हेराल्ड द्वारा "पजामा पॉपस्टार" उपनाम दिया। [२] उन्हें हजारों प्रविष्टियों में से एक विजेता के रूप में घोषित किया गया था। एक छात्र और एक अंशकालिक रेडियो जॉकी होने के अराजक जीवन के बीच, उसने नियमित रूप से YouTube पर अपलोड करना शुरू किया और तब से अमेरिका, ब्रिटेन, भारत और कनाडा के YouTube कलाकारों के साथ सहयोग किया। चार साल, 1.8 मिलियन ग्राहक और बाद में 114 M विचार, वह अब बॉलीवुड में इसे बड़ा बनाने के अपने सपने को आगे बढ़ाने के लिए मुंबई चले गए हैं। फोर्ब्स पत्रिका के रॉब कैन ने उनके और उनके भविष्य के लक्ष्यों पर हाल ही में एक फीचर लिखा था जिसमें उन्होंने कहा था कि "बॉलीवुड का अगला बड़ा सिंगिंग सेंसेशन जस्ट बीट दिस टिनी कीवी"। [3] उन्हें हिंदुस्तान टाइम्स [4] द्वारा भारत की YouTube सनसनी और TVNZ द्वारा न्यूजीलैंड के सबसे बड़े अंतरराष्ट्रीय कलाकारों में से एक के रूप में भी स्वीकार किया गया। [५] अब उसके YouTube पर 167 मिलियन + विचारों के साथ 3.1 मिलियन ग्राहक हैं।


title: शर्ली सेतिया

text: 2016 और 2017 में मुंबई में आयोजित YouTube FanFest में लाइव प्रदर्शन करने के लिए उसे YouTube द्वारा 'YouTube निर्माता' के रूप में आमंत्रित किया गया था।


title: अभ्यंग

text: अभ्यंग (अभि + अंग = तेल की मालिश) एक प्रकार का आयुर्वैदिक मालिश है जिसमें शरीर को गुनगुने तेल से मालिश की जाती है। इसमें तेल की मात्रा अधिक होती है और उसमें कुछ औषधियाँ भी मिलायी गयीं होती हैं।


title: अभ्यंग

text: मौसम में परिवर्तन, गलत आहार-विहार, शरीर की प्रतिरोधक क्षमता में कमी, पर्याप्त संतुलित आहार का अभाव, उचित व्यायाम की कमी आदि कारणों से ये दोष दिखाई देते हैं। यही दोष कई प्रकार की शारीरिक व मानसिक बीमारियों को साथ लाते हैं। रोगी की प्रकृति को देखकर अभ्यंग मसाज द्वारा इन रोगों को दूर किया जा सकता है।


title: अभ्यंग

text: उचित तेल का चयन कर उसे कुनकुना कर लें। मसाज लेने वाले को आरामदायक तरीके से लिटा दें। पूरे शरीर पर तेल लगाएँ। पाँच मिनट तक ऐसे ही छोड़ दें ताकि तेल शरीर में अच्छी तरह सोख लिया जाए। फिर मसाज शुरू करें। मसाज करते समय पैर, हथेली, उँगलियों व नाखून के छोरों पर तेल अच्छी तरह लगाएँ क्योंकि यहाँ बड़ी संख्या में तंत्रिकाओं के छोर होते हैं। पेट एवं हृदय जैसे संवेदनशील अंगों पर मसाज हल्के हाथों से करें।


title: नांदेड़ जिला

text: नांदेड़ ज़िला भारत के महाराष्ट्र राज्य का एक ज़िला है। ज़िले का मुख्यालय नांदेड़ है। जिले का क्षेत्रफल 10502 वर्ग किमी है, जबकि 2001 की जनगणना के अनुसार इसकी जनसंख्या 2876259 थी जिसमें से 23.96% जनसंख्या शहरी थी। पवित्र नदी गोदावरी जिले से होकर बहती है। नांदेड़ जिला, औरंगाबाद मंडल में आता है और मराठवाड़ा क्षेत्र के दक्षिणी भाग में स्थित है। जिला पूर्व में तेलंगाना के निज़ामाबाद, निर्मल, कामारेड्डी और आदिलाबाद जिलों से घिरा है, मराठवाड़ा के परभणी, लातूर, हिंगोली जिले इसके पश्चिम में, विदर्भ क्षेत्र का यवतमाल जिला उत्तर में और कर्नाटक का बीदर जिला इसके दक्षिण में स्थित है। नांदेड़ के लोगों के व्यवहार, भाषा और आचरण पर आंध्र, कर्नाटक और विदर्भ का स्पष्ट प्रभाव देखा जा सकता है।


title: जमाली कमाली मकबरा

text: चिश्तीयाँ सिलसिले के महान सूफीसंत ख्वाजा गरीब नवाज के ख़लीफ़ाए खास कुतुबशाह के बाइस ख्वाजा में शुमार हजरत मखदूम समाउद्दीन सहरवर्दी देहलवी के ख़ास मुरीद और खलीफा हजरत मौलाना शेख जमाली अपने समय के महान सूफी और लोधी सम्राट के दरबारी कवि थे।


title: जमाली कमाली मकबरा

text: मौलाना शेख जमाली अपने समय के महान कवि थे। अपनी प्रतिभा के दम पर लोदी और मुगल दोनों राजवंश के दरबारी कवि बने रहे। मौलाना जमाली बहलोल लोधी , सिंकदर लोधी , इब्राहिम लोधी से लेकर बाबर और हुमायूं तक सभी बादशाहों के दरबारी कवि रहे।


title: जमाली कमाली मकबरा

text: शेख जमाली अल्लाह के वली है । आप इसी मस्जिद में रहकर इबादत किया करते । मृत्यु के बाद उन्हें इसी मस्जिद के अहाते में दफनाया गया ।


title: जमाली कमाली मकबरा

text: सन 1536 में मौलाना जमाली की मृत्यु के बाद उन्हें इसी मस्जिद के आंगन में दफनाया गया। उनके समीप उनके साथी कमाली की भी कब्र है ।


title: जमाली कमाली मकबरा

text: यह मस्जिद दिल्ली में कुटुबमीबार प्रांगण के पास स्थित है। मस्जिद में दिन के समय आने जाने की पूर्ण अनुमति है परंतु कहा जाता है कि रात्रि में यहाँ जिन्नात इबादत किया करते हैं।


title: जमाली कमाली मकबरा

text: स्थानीय निवासी दावा करते हैं कि रात्रि के समय किसी के नहीं होने पर भी इस मस्जिद से इबादत तिलावत की आवाज आती है।


title: नारेली जैन मन्दिर

text: ज्ञानोदय तीर्थ, नारेली जैन मंदिर, अजमेर के बाहरी इलाके में स्थित एक नवनिर्मित जैन मन्दिर है। शहर के केंद्र से 7 किलोमीटर की दूरी पर और जयपुर से 128 किलोमीटर पश्चिम की ओर मुख्य राष्ट्रीय राजमार्ग 8 पर स्थित है।


title: नारेली जैन मन्दिर

text: आरके मार्बल्स के अशोक पटनी और अन्य गणमान्य व्यक्तियों के सहयोग से इस मंदिर का निर्माण हुआ है। यह मंदिर अरावली पर्वत श्रृंखला पर स्थित है।


title: नारेली जैन मन्दिर

text: ज्ञानोदय तीर्थ स्थित है मुख्य राष्ट्रीय राजमार्ग नं. 8 पर जो की जयपुर के बाद 6 लेन एक्सप्रेस वे है और दिल्ली-जयपुर-मुंबई को जोड़ता है। अजमेर और आसपास के शहरों से ऑटो रिक्शा और टैक्सियों उपलब्ध हैं।


title: आनेमलई की पहाड़ियाँ

text: आन्नैमलाई की पहाड़ियां () पश्चिमी घाट की पर्वत श्रेणियाँ हैं और तमिलनाडु राज्य, दक्षिण-पश्चिम भारत में एलीफेंट पर्वतमाला के नाम से विख्यात हैं।


title: आनेमलई की पहाड़ियाँ

text: अन्नामलाई शब्द तमिल भाषा के अनाई शब्द से लिया गया है जिसका अर्थ हाथी होता है। और मलाई शब्द का अर्थ पहाड़ी है।


title: आनेमलई की पहाड़ियाँ

text: ये पहाड़ियाँ दक्षिण भारत के पश्चिमी घाट के अंतर्गत तमिलनाडु और केरल में स्थित है। अन्नामलाई पहाड़ी श्रृंखलाओं में सबसे ऊंची पहाड़ी अनामुदी की है, जिसकी ऊंचाई (), है। यह केरल के इड्डुकि ज़िले में स्थित है। यह दक्षिण भारत की सबसे ऊंची चोटी है। जो उत्तर में पालघाट पश्चिमी घाट को दो हिस्सों में बांटता है। अन्नामलाई की पहाड़ियों के निचले हिस्से में कॉफी और चाय की खेती की जाती है, इस क्षेत्र की अर्थव्यवस्था में अहम योगदान देता है। पश्चिमी घाट को यूनेस्को ने विश्व धरोहर की सूची में शामिल किया है। ये पहाड़ियाँ पूर्वी व पश्चिमी घाटों का संधिस्थल है और पश्चिमोत्तर व दक्षिण-पूर्व की ओर उन्मुख है। 2695 मीटर ऊंची अनाई चोटी इस शृंखला के विलकुल दक्षिण-पश्चिम छोर पर स्थित है। अभिनूतन युग (होलोसिन इपोक) में पृथ्वी की आंतरिक अवरोधी हलचल से निर्मित अन्नामलाई की पहाड़ियाँ 1,000 मीटर की ढलान पर चबूतरेदार श्रेणियों का निर्माण करती है। मौनसून में यहाँ भरी बारिश होती है। यहाँ वर्षा का अनुपात 2000 से 5000 मिली मीटर तक होता है। शीशम, चन्दन,सागौन, साबूदाने इत्यादि के पेंड़ो से युक्त सघन वन इस क्षेत्र के ज़्यादातर हिस्सों को ढकते हैं। एल्यूमिनियम व लौह धातु के ऑक्साइड से युक्त यहाँ की मिट्टी चित्तीदार लाल व भूरी है। इसका उपयोग भवन बनाने व सड़क निर्माण में होता है। अव्यवस्थित आवादी वाली इन पहाड़ियों पर कडार, मारवाड़ वो पूलिया लोग निवास कराते हैं और उनकी अर्थव्यवस्था शिकार, संग्रहण व झूम खेती पर आधारित है। जिन जगहों पर जंगलों की कटाई हो रही है, वहाँ चाय,कॉफी व रबड़ के बाग लगाए जा रहे हैं।


title: आनेमलई की पहाड़ियाँ

text: यहाँ मुख्यत: घरेलू सामान, जैसे टोकरी,नारियल जटा, उसकी चटाई, धातु की सामाग्री व बीड़ी बनाने के उद्योग हैं।


title: आनेमलई की पहाड़ियाँ

text: अनाईमलाई की पहाड़ियाँ प्रचुर मात्रा में वन्य जीवन के लिए जाना जाता है। एराविकुलम राष्ट्रीय उद्यान, चिन्नार वन्यजीव अभयारण्य, परम्बिकुलम वन्यजीव अभयारण्य औरइंदिरा गांधी वन्यजीव अभयारण्य इन पहाड़ियों में अच्छी तरह से हाथियों के लिए जाना जाता है। कई वन्यजीव प्रजातियों हाथी, गौर, पानी भैंस, बाघ, तेंदुआ, आलस भालू, मगरमच्छ, ग्रीन कबूतर, सीविट बिल्लियों, ढोल, सांभर और लुप्तप्राय शेर पूंछ मकाक के 31 समूहों सहित यहाँ देखा जा सकता है। साथ ही पक्षियों में विचित्र हार्नबिल, लाल गलमुच्छे वाला बुलबुल और ड्रोंगो शामिल हैं।,


title: आनेमलई की पहाड़ियाँ

text: अलियार, अपंबर, चिन्नार और कदंबरई यहाँ की प्रमुख नदियां है। साथ ही मन्नाम भैली, पमबर, परम्बिकुलम नदी सहित क्षेत्र में कई नदियां हैं। कई बड़े बांधों सहित क्षेत्र में हैं: अलियार बांध, अमरावती बांध, कदंबर्राई बांध, निरार बांध, शोलियार बांध (एशिया में अपनी तरह का सबसे बड़ा) तथा मननम भैली बांध के अलावा भारत में अपनी क्षमता का सबसे बड़ा बांध, परम्बिकुलम बांध भी इसी क्षेत्र में है।


title: आनेमलई की पहाड़ियाँ

text: अनाईमलाई पहाड़ियों के पश्चिमी घाट में एक ट्रैकिंग गंतव्य हैं। इस जगह की यात्रा का सबसे अच्छा समय नवंबर से लेकर मध्य मई तक है। एसएच 17- सड़क मार्ग अन्नामलाई हिल्स से उददुमलापेट और मुन्नार के बीच गुजरता है। निकटतम रेलवे स्टेशन शहर के पास, उददुमलापेट में है तथा निकटतम हवाई अड्डा कोयंबटूर में है।


title: नागराज (कॉमिक्स)

text: नागराज (""स्नेक-किंग"") राज कॉमिक्स की पेशकश, एक भारतीय कॉमिक बुक किरदार है जिसे यक़ीनन लंबे समय से जीवित भारतीय एक्शन कॉमिक सुपर हीरो कहा जा सकता है। 1980 दशक के अंत में संजय गुप्ता द्वारा सृजित, नागराज अपने 25 वर्ष के जीवन काल में रूप-रंग और साथ ही कहानी, दोनों तरह से बहुत बदल गया है। इस तथ्य के बावजूद कि किसी समय भारत में कॉमिक संस्कृति लगभग ग़ायब हो गई थी, फिर भी उसके प्रशंसक आधार में वृद्धि हुई और उसकी पहली एनिमेटेड फ़िल्म के जारी होने के बाद इसमें ज़बरदस्त बढ़ोतरी की उम्मीद है।


title: नागराज (कॉमिक्स)

text: नागराज का सर्वप्रथम अंक सुप्रसिद्ध लेखक परशुराम शर्मा द्वारा लिखा गया था और इसे प्रताप मलिक ने चित्रित किया था। मलिक ने 1995 तक लगभग 50 अंकों के लिए इस चरित्र का सफलतापूर्वक चित्रण किया था। 1995 के बाद से, चित्रण का काम चित्रकार और लेखक अनुपम सिन्हा ने संभाल लिया। आज नागराज जो कुछ भी है, वह भारतीय कॉमिक उद्योग के इन दिग्गज प्रताप मलिक और अनुपम सिन्हा की वजह से है।


title: नागराज (कॉमिक्स)

text: नागराज का चरित्र पौराणिक "इच्छाधारी नाग" (आकार बदलने वाले सांप), ऐतिहासिक "विषैला मानव" से प्रेरित माना जाता है। उसकी कहानियों में पुराण, कल्पना, जादू और विज्ञान गल्प का समृद्ध मिश्रण है। नागराज के कई प्रशंसकों का यह मानना है कि समय के साथ नागराज कॉमिक्स ने अपना ही एक सर्प पुराण विकसित किया है जो जनता के बीच सांपों के बारे में प्रचलित लोकप्रिय भारतीय मान्यताओं के लिए अद्वितीय है।


title: नागराज (कॉमिक्स)

text: नागराज की मूलतः कल्पना अंतर्राष्ट्रीय आतंकवाद के एक दुश्मन के रूप में की गई थी। दिलचस्प बात यह है कि अपने पहले अंक में नागराज को दुष्ट वैज्ञानिक प्रोफ़ेसर नागमणि द्वारा एक अंतरराष्ट्रीय आतंकवादी हथियार के रूप में प्रवर्तित किया गया था। नागराज को इस पहले मिशन में आदिवासी भक्तों, सांपों और रहस्यमय 300 से भी ज़्यादा उम्र के गोरखनाथ बाबा नामक बूढ़े साधु से संरक्षित एक मंदिर से देवी की मूर्ति चुराने का जिम्मा सौंपा गया था। नागराज अपने कार्य में सफल रहा, लेकिन गोरखनाथ और उनके रहस्यमय काले नेवले शिकांगी से मुक़ाबले में परास्त हो गया। गोरखनाथ ने उसका मन पढ़ लिया और पता लगाया कि प्रोफ़ोसर नागमणि ने नागराज को अपने नियंत्रण में रखने के लिए उसके सिर में एक कैप्सूल के रूप में मन को नियंत्रित करने वाले यंत्र का प्रत्यारोपण किया है। गोरखनाथ ने शल्य-चिकित्सा की और नागराज के सिर से कैप्सूल को हटा दिया, जिससे नागराज प्रोफ़ेसर नागमणि के नियंत्रण से मुक्त हो गया। इसके बाद नागराज बाबा गोरखनाथ का शिष्य बन गया और उसने पृथ्वी से अपराध और आतंकवाद को ख़त्म करने की क़सम खाई. तब से नागराज ने तीन बार विश्व का दौरा किया और कई खलनायकों और आतंकवादियों को हराया.


title: नागराज (कॉमिक्स)

text: सम्प्रति नागराज एक काल्पनिक शहर महानगर में अपने ही गोपनीय स्वामित्व वाले टी.वी. चैनल के कर्मचारी राज के रूप में जीवन यापन कर रहा है।


title: नागराज (कॉमिक्स)

text: प्राचीन काल में जब देवता बिना किसी प्रतिबंध के पृथ्वी पर विचरण करते थे, तब वहां तक्षकनगर नामक एक साम्राज्य मौजूद था जिस पर राजा तक्षकराज और रानी ललिता का शासन था। शासक दंपति को कोई चिंता नहीं थी सिवाय एक के; उनकी कोई संतान नहीं थी। राजकुमार या राजकुमारी की अनुपस्थिति ने एकमात्र नागपाश को उसका संभावित वारिस बनाया. नागपाश सम्राट का समरूप छोटा भाई था, जो यह जानकर कि केवल वही सिंहासन का संभावित उत्तराधिकारी है, चिंतारहित भव्य जीवन जीने लगा था।


title: नागराज (कॉमिक्स)

text: जैसे-जैसे समय बीतता गया, रानी अपने बच्चे के अभाव में उदास रहने लगी. राजा को रानी के अवसाद का कारण समझ में आ गया और वे भी परेशान रहने लगे. पति-पत्नी आशीष के लिए अपने पारिवारिक देवता देव कालजयी की पूजा करते थे। देव कालजयी को भी उनके दुःख का कारण पता था, अतः एक दिन उन्होंने महान संतान पाने का उन्हें आशीर्वाद दिया। उनका आशीर्वाद सफल हुआ और जल्द ही रानी गर्भवती हो गई और पूरे राज्य में ख़ुशी की लहर दौड़ गई सिवाय नागपाश के। इस संतान के जन्म का मतलब उसके लिए सिंहासन खोना था, अतः बच्चे के पैदा होने से पहले ही उसे मारने का उसने निर्णय लिया।


title: नागराज (कॉमिक्स)

text: एक दिन जब रानी देव कालजयी की पूजा के लिए जा रही थी, तो नागपाश ने देवता के भोग की ढकी हुई थाली में, प्रसाद को मरे हुए नेवले से बदल दिया। नागदेवता को ग़ुस्सा आ गया और उन्होंने अपनी विषैली सांस से रानी को बेहोश कर दिया। राजा ने देवता से क्षमा याचना की और अपनी पत्नी को ठीक करने की प्रार्थना की लेकिन देवता ने ऐसा करने से इनकार कर दिया, जिसके बाद हताश राज ने आत्महत्या करने का प्रयास किया। भक्त की मृत्यु झेलने में अक्षम, देव कालजयी ने उन्हें रानी की जान बचाने का एक उपाय बताया. उन्होंने राजा को मणि दी और उसे रानी की दवा से अभिक्रिया करने के लिए कहा. मणि रानी के शरीर से सारा विष बच्चे के शरीर की ओर पलट देगा, लेकिन विष के बुरे प्रभाव के कारण रानी अपनी प्रजनन क्षमता खो देगी.


title: नागराज (कॉमिक्स)

text: सारे राज्य में मातम छा गया और राजा भी दुखी हो गए। नागपाश बहुत खुश था कि वह अकेले वारिस के रूप में बच गया है। जब बच्चा पैदा हुआ तो सबको लगा कि वह मरा हुआ है क्योंकि उसका सारा शरीर नीला था और उसमें जीवन के कोई लक्षण दिखाई नहीं दिए। हिंदुओं की प्रथा के अनुसार नवजात शिशु को नदी में फेंक दिया गया। (भ्रमित मत हों कि उसका अंतिम संस्कार क्यों नहीं किया गया। हिंदू पौराणिक कथाओं में, यह माना जाता है कि उच्च क्षमता के योगी, आत्मा के रूप में अपना शरीर छोड़ सकते हैं और आत्मा, शरीर बदलना या विभिन्न दुनिया के बीच यात्रा करना जैसे कार्य निष्पादित कर सकता है। यह एक हिंदू प्रथा है कि जब कोई शिशु मृत पैदा हो या बचपन में ही उसकी मृत्यु हो जाए तो उसका शरीर नदी में प्रवाहित किया जाता है कि अगर कोई आत्मा उस शरीर का उपयोग करना चाहे तो वह उसे ले सकता है। इसी कारण से जब वयस्क मरते हैं तो उनका शरीर आग में नष्ट किया जाता है क्योंकि वयस्कों का एक सामाजिक जीवन होता है और उनके शरीर के दुरुपयोग की संभावना रहती है।)


title: नागराज (कॉमिक्स)

text: नागपाश ख़ुशी से झूम उठा और सीधे नशे में धुत देव कालजयी के पास गया (देवता विशाल दो सिर वाले सांप के रूप में भव्य शाही खजाने की भी रक्षा करते थे) और उनसे यह कहते हुए शाही खजाने को सौंपने के लिए कहा कि वह सिंहासन का एकमात्र उत्तराधिकारी है इसलिए शाही खजाने पर उसका अधिकार है। देव कालजयी ने इनकार कर दिया और उससे कहा कि सिंहासन का "असली उत्तराधिकारी" जीवित है और जब समय आए तब खजाना उसे सौंप दिया जाएगा. नाराज़ होकर नागपाश ने देवता के विरुद्ध अपनी तलवार उठाई लेकिन विशाल सांप की पूंछ के मात्र झटके से दूर जा गिरा. नागपाश दो कटोरों पर गिरा, एक में बेहद जहरीला विष (हालाहल, जिसे हिंदुओं ने सबसे ख़तरनाक विष माना है) था, जिसने उसके चेहरे को नष्ट कर दिया गया और उसके खून में मिल गया और दूसरे में अमृत था, जिसने उसे अमर बना दिया। दोनों के एक साथ प्रभाव ने नागपाश को एक अमर विषैला आदमी बना दिया। उस समय नागपाश अपने शरीर के बदलाव को सहन नहीं कर सका और बेहोश हो गया।


title: नागराज (कॉमिक्स)

text: जब राजा को देव कालजयी ने इन घटनाओं के बारे में सूचना दी तो उन्हें पता चला कि उनका बेटा मरा नहीं है और उन्हें अपने जीवन के प्रति संभावित ख़तरों का भी एहसास हुआ। अतः उन्होंने तिलिस्म के महान ज्ञानी अपने वफ़ादार ज्योतिषी वेदाचार्य को आदेश दिया कि वे खज़ाने को ऐसे तिलिस्म में संरक्षित करें, जिसे केवल उनका बेटा तोड़ सके. वेदाचार्य ने देव कालजयी के सहयोग से तिलिस्म तैयार किया ताकि सुनिश्चित हो कि सिवाय राजा के बेटे के कोई उस तिलिस्म को तोड़ने में सक्षम न हो, अमर नागपाश भी नहीं. जब नागपाश को होश आया तो उसने महसूस किया कि वह खजाना खो चुका है। गुस्से में आकर उसने राजा और रानी की हत्या कर दी।


title: नागराज (कॉमिक्स)

text: जीवन-क्रिया रहित स्थिति में शिशु नदी में बहता हुआ झाड़ियों में जाकर फंस गया। वहां पर वह लंबे समय तक पड़ा रहा.


title: नागराज (कॉमिक्स)

text: इस बीच सर्प देवता देव कालजयी चिरायु इच्छाधारी नागों के शासक राजा मणिराज और उनकी पत्नी मणिका रानी के सपनों में प्रकट हुए, जो मानवीय दृष्टि से ओझल नागद्वीप नामक हिन्द महासागर के एक द्वीप में छिप कर जीवन बिता रहे थे। उन्होंने शिशु का स्थान बताया और उनसे उसका इलाज करने के लिए कहा. उन्होंने कहे अनुसार किया तथा शिशु को ढूँढ़ निकाला और उन्हें यह भी पता चला कि वह द्वीप के महान सर्प महात्मा कालदूत से भी ज़्यादा विषैला है, जो यह संकेत देता है कि उसके पास भगवान का दिव्य विष है। शुरू में राज वैद्य अनिश्चित थे कि वे शिशु का इलाज कर पाएंगे या नहीं, लेकिन स्वयं देव कालजयी ने राजा से इलाज के लिए कहा था इसलिए वे आश्वस्त हुए कि उनका उपचार सफल होगा. नियमों के अनुसार, किसी को भी इस द्वीप में किसी बाहरी व्यक्ति को लाने की अनुमति नहीं थी, इसलिए राजा ने उसकी उपस्थिति को गुप्त रखने का फ़ैसला लिया।


title: नागराज (कॉमिक्स)

text: कई साल बीत गए और इलाज का परिणाम नज़र आने लगा, हालांकि अभी भी उसमें कोई जीवन-क्रिया नहीं थी, पर शिशु का रंग धीरे-धीरे हरे में बदलने लगा. राजा ने यह समाचार रानी को दिया और उन्होंने बच्चे को गोद लेने का निर्णय लिया क्योंकि उनकी अपनी कोई संतान नहीं थी। उनके निर्णय को दुष्ट तांत्रिक विषंधर ने सुन लिया जो द्वीप का शासक बनना चाहता था, लेकिन महात्मा कालदूत से डरता था। उसने गुप्त क्षेत्र पर हमला किया जहां शिशु को रखा गया था और उसको साथ लेकर भाग गया, लेकिन ईश्वर के प्रकोप से डर कर उस शिशु को न मारने का फ़ैसला लिया और उसे नदी की उन्हीं झाड़ियों में वापस रख दिया जहां पर वह मिला था। उसकी योजना विफल हुई क्योंकि जल्द ही रानी ने गर्भ धारण किया और एक बेटी को जन्म दिया, जिसका नाम विसर्पी रखा गया।


title: नागराज (कॉमिक्स)

text: विषंधर को कभी पता नहीं चला कि जिस शिशु को उसने भटकने के लिए छोड़ दिया था उसे होश आ गया, पहले उसका चेहरा और फिर उसका शरीर सामान्य मानवों जैसा बना और उसने रोना शुरू किया। पास के मंदिर के एक पुजारी ने उसे देखा और उसे प्रोफ़ेसर नागमणि को भेंट स्वरूप दिया जो पास के जंगल में सांपों की तलाश में भटक रहा था। अज्ञात कारणों से पुरोहित ने एक झूठी कहानी सुनाई कि शिशु एक ऐसी महिला का है जिसका बलात्कार हुआ था और जो सर्प देवता की भक्तिन थी और शिशु को इच्छाधारी नाग बनने का आशीर्वाद प्राप्त है और उन्होंने नागमणि से अनुरोध किया कि वे उसका पालन-पोषण कुछ इस तरह करे कि वह अपनी मां का बदला ले सके.


title: नागराज (कॉमिक्स)

text: नागमणि ने समझ लिया कि पुजारी झूठ बोल रहे हैं लेकिन वह शिशु को अपने साथ ले गया। शिशु के रक्त परीक्षण से पता चला कि उसकी श्वेत रक्त कोशिकाओं में ख़ून की जगह सूक्ष्म सांप हैं। शिशु में असाधारण रोगहर शक्तियां थी और वह अत्यंत विषैला था। उसने शिशु का पालन-पोषण किया जो आगे चलकर नागराज बना।


title: नागराज (कॉमिक्स)

text: नागराज को नागमणि प्रोफ़ेसर की एक सृष्टि के रूप में विश्व के समक्ष प्रस्तुत किया गया। उसे विशिष्ट हत्यारा मशीन बनाया जा रहा था और उसकी मूल योजना थी नागराज को दुनिया भर के खलनायकों और आतंकवादी गुटों के बीच सबसे अधिक बोली लगाने वाले को किराए पर देना.


title: नागराज (कॉमिक्स)

text: प्रोफ़ेसर नागमणि ने अपने अन्य प्रायोगिक परियोजनाओं और अंतर्राष्ट्रीय आतंकवाद के लिए पट्टे पर उसका इस्तेमाल किया। नागमणि ने हमेशा दावा किया कि नागराज को सांप के विष के अंश देकर, उसका ख़ून ज़हर बनाते हुए उसकी शक्तियों को विकसित किया गया है। उन्होंने दावा किया कि उसका विष 1000 विभिन्न प्रजातियों के सांप के काटने का परिणाम है (यह विष-मानव या विष-कन्या के संबंध में भारतीय किंवदंतियों की छाप लिए है, जिन्हें अपने चुंबन द्वारा मारने के लिए पाला जाता है) और उसकी शक्तियां मृत इच्छाधारी नाग के भस्म से इलाज से विकसित हुई हैं। वास्तव में तथ्य यह था कि नागराज किसी भी सांप की प्रजाति से ज़्यादा ज़हरीला था, क्योंकि उसका विष अलौकिक था।


title: नागराज (कॉमिक्स)

text: मोटे तौर पर आकार बदलने वाले हिंदू मिथक के आधार पर, नागराज (श्वेत रक्त कोशिकाओं की जगह) अपनी रक्त कोशिकाओं में पलने वाले सूक्ष्म सांपों से शक्ति पाता था और उसे विषैली सांस विष-फुंकार और काट, तत्काल उपचार शक्तियां और उसकी कलाई से अलग से निकलने वाले या रस्सियां, पैराशूट तथा उसकी कल्पना के अनुसार विभिन्न आकार ग्रहण करने वाले सांपों जैसी असंख्य अलौकिक शक्तियां प्राप्त हैं। माना जाता है कि अगर वह किसी को काटे या कोई उसे काटे, तो उसके विष में पोटाशियम साइनाइड से भी तीक्ष्ण, किसी भी जीवित प्राणि के शरीर को गलाने की शक्ति मौजूद है।


title: नागराज (कॉमिक्स)

text: अपने पहले मिशन के लिए, उसे दस लाख में बेचा गया था और उद्देश्य एक प्राचीन प्रतिमा को हासिल करना था। नागराज सफल होता है, लेकिन फिर साधु "बाबा गोरखनाथ" उसे नाकाम करते हैं, जो उसके मन को "प्रोफ़ेसर नागमणि" के नियंत्रण से मुक्त करते हैं। गोरखनाथ की एक नई शांति की दुनिया में जाग कर, नागराज विश्व से आतंकवाद को समाप्त करने की क़सम खाता है और अपना लक्ष्य हासिल करने की दिशा में आगे बढ़ता है।


title: नागराज (कॉमिक्स)

text: प्रारंभिक अंकों में नागराज की शक्तियां भी सीमित थीं, कभी-कभी शक्तिशाली मानव विरोधियों से भी वह हार जाता था और अस्थाई रूप से बेहोश हो जाता था, उसकी ताक़त भी काफी हद तक मानवों जैसी थी जैसे वह किसी कार उठाने वाले को देखकर अपने विरोधी की शक्ति से अचंभित हो जाता था। बरसों बाद नागराज इतना शक्तिशाली हो गया कि वह न केवल अकेले गिरती हुई कारों को थाम लेता था बल्कि आसानी से चीज़ों को बाह्य अंतरिक्ष में फेंक देता था।


title: नागराज (कॉमिक्स)

text: यह उल्लेखनीय है और शायद विडंबनापूर्ण भी कि नागराज को अब एक पौराणिक-जादुई प्राणी के रूप में बदल दिया गया है जिसे अपने दुश्मन के रूप में विलक्षण जीवों का सामना करना पड़ता है, जिसमें जादू-टोना और समय और अंतरिक्ष यात्रा के तत्व भी जुडे हैं। कई लोग इसे नागराज कॉमिक्स की निरंतर, ज़बरदस्त लोकप्रियता में वृद्धि के कारण के रूप में देखते हैं। हालांकि, शुद्धिवादियों का अब भी दावा है कि वे और अधिक यथार्थवादी और अधिक व्यावहारिक कहानियों को पसंद करते हैं जिनसे नागराज की शुरूआत हुई थी।


title: नागराज (कॉमिक्स)

text: नागराज यकीनन राज जगत का सबसे अधिक शक्तिशाली सुपर हीरो है और अपने समय का सबसे शक्तिशाली इच्छाधारी नाग. बार-बार, उसने शेषनाग, वासुकीदेव, कालजयी महान सर्प देवताओं को चुनौती देने की क्षमता दिखाई है और कालदूत, त्रिफाना, महाव्याल और शीतनाग कुमार जैसे नागों को परास्त किया है, जो अपनी प्रजाति के सबसे ताकतवर नागों में गिने जाते हैं।


title: नागराज (कॉमिक्स)

text: अपने प्रारंभिक अंकों में नागराज एक घुमक्कड़ था, जो एक हिमस्खलन की भांति मानव जाति के दुश्मनों के लिए तबाही मचा देता था। चूंकि छद्म व्यक्तित्व की ज़रूरत नहीं थी, नागराज के पास कोई मौजूद नहीं था, लेकिन वह अपनी पहचान छिपाने के लिए ख़ुद को एक ओवरकोट में और अक्सर एक टोपी से छिपा देता था। अपनी असली पहचान छिपाने के लिए जिस पोशाक का वह इस्तेमाल करता था, उसके प्रशंसकों द्वारा उसे ही छद्म भेस का नाम दिया गया क्योंकि अक्सर किसी को पता नहीं चलता था कि उसके समक्ष खड़े रहने वाले व्यक्ति स्वयं नागराज है।


title: नागराज (कॉमिक्स)

text: नागराज ने अपने नवीनतम में इसी छद्म व्यक्तित्व को अपनाया है। आपात स्थिति में पहचाने जाने का भय न होने के कारण कई बार नागराज सार्वजनिक तौर पर अपनी टोपी और ओवरकोट फौरन उतार देता है।


title: नागराज (कॉमिक्स)

text: उसका विगत छद्म व्यक्तित्व था राज, जो कहानी में प्रस्तुत काल्पनिक कंपनी (वास्तव में उसी के स्वामित्व वाली) भारती कम्यूनिकेशन्स में अनाड़ी किस्म का संपर्क अधिकारी था।


title: नागराज (कॉमिक्स)

text: वह अपने राज की गुप्त पहचान में, सांपों से डरने का दिखावा करता है। वह चश्मा और ठेठ बिज़नेस सूट पहनता है तथा बहुत ही डरपोक और सरल व्यक्ति है। यह सुपरमैन/क्लार्क केंट के चरित्र से बहुत ही मिलता-जुलता किरदार है, जिसकी वेशभूषा, बाल सुलझाना और ख़ुद को छिपाने के लिए चश्मों का इस्तेमाल भी उसी के समान है। हालांकि प्रारंभिक छद्म व्यक्तित्व फ़ैटम पर आधारित था, यह छद्म व्यक्तित्व सुपरमैन पर आधारित है।


title: नागराज (कॉमिक्स)

text: हाल ही में "नागराज के बाद" श्रृंखला में अपनी असली पहचान उजागर करने के लिए मजबूर होने के कारण, नागराज को परिस्थितियों की वजह से अपने छद्म व्यक्तित्व को दुबारा बदलना पड़ा. अब मौजूदा कथानक के अनुसार वह नई सुरक्षा एजेंसी "स्नेक आईज़" के प्रबंधक के रूप में काम करता है। उसका नया नाम है नागराज सिंह. यह सुश्री सौदांगी के स्वामित्व में है जो उसके शरीर में रहती है और इच्छाधारी नाग है।


title: नागराज (कॉमिक्स)

text: नागराज कॉमिक्स में नागराज के असंख्य शत्रु प्रकट हुए हैं, कई मारे गए, लेकिन कुछ दुबारा प्रकट होने के लिए जीवित रहे. यहां नागराज के प्रमुख जीवित शत्रुओं की सूची दी जा रही है जिनसे भावी अंकों में वापसी की उम्मीद की जा सकती है:


title: नागराज (कॉमिक्स)

text: अपने कर्मों से नागराज ने कई दोस्त बनाए, जिनमें कई केवल एक बार दिखाई दिए, कुछ अनेक बार और बहुत कम उसकी कहानियों में जगह बनाते हुए, यदा-कदा प्रकट होते हुए स्थाई किरदार बन गए। यहां उनके अंकों में सुविख्यात किरदारों की सूची दी जा रही है:


title: नागराज (कॉमिक्स)

text: नागराज को एक लाइव एक्शन टी.वी. शो के रूप में भारत में रूपांतरित किया गया था, लेकिन शो को टी.वी. स्क्रीन पर दिखाने का कभी मौक़ा नहीं मिला. कारण बहुत स्पष्ट है, विशेष प्रभावों की ख़राब गुणवत्ता के कारण, स्वयं राज कॉमिक्स धारावाहिक की कड़ियों की गुणवत्ता से संतुष्ट नहीं था। अधिक कड़ियों का निर्माण कार्य अनिश्चित काल के लिए स्थगित कर दिया गया. 3 एपिसोड CD पर उपलब्ध है जिन्हें डाइजेस्ट-आकार के कॉमिक संस्करणों के साथ मुफ़्त में वितरित किया गया। (खलनायक, नागराज, सौदांगी)


title: नागराज (कॉमिक्स)

text: नागराज को एक एनिमेटेड टी.वी. श्रृंखला में भी रूपांतरित किया गया। नागराज और उसके जानी दुश्मन जादूगर शकूरा पर आधारित धारावाहिक श्रृंखला के निर्माण का कार्य चालू था और वेबसाइट पर टीज़र भी प्रदर्शन के लिए उपलब्ध था। लेकिन पिछले एक साल से इसके बारे में कोई ख़बर नहीं है। यह माना जाता है कि निर्माण बंद हो गया है क्योंकि निर्माण कंपनी रून्ट्ज़ की वेबसाइट ही गायब हो गई है।


title: नागराज (कॉमिक्स)

text: नवंबर 2007 में नागराज के एनिमेटेड फ़िल्म निर्माण के लिए मोशन पिक्चर कॉर्पोरेशन और राज कॉमिक्स के बीच एक समझौते पर हस्ताक्षर किया गया है। उन्होंने उच्च गुणवत्ता के 2D मूवी निर्माण का फ़ैसला किया है।


title: नागराज (कॉमिक्स)

text: राज कॉमिक्स नागायण नामक नागराज कॉमिक्स में एक ऐतिहासिक नई श्रृंखला प्रकाशित कर रहा है। पहले इसे नागराज कॉमिक्स के चार भाग वाली सुपर श्रृंखला के रूप में प्रस्तावित किया गया लेकिन बाद में और भी कई भाग इसमें जोड़े गए। राज कॉमिक्स ने इसे वैश्विक स्तर पर प्रकाशित करने का निर्णय लिया है। इसकी कहानी काल्पनिक भविष्य पर आधारित है जिसमें 25 साल बाद के नागराज और सुपर कमांडो ध्रुव की भूमिका शामिल हैं। मोटे तौर पर हिंदुओं के महाकाव्य रामायण पर आधारित यह कथा कुछ हद तक महाकाव्य की कहानी की रूपरेखा का अनुसरण करती है जिसमें राज कॉमिक्स के किरदार मूल पात्रों की जगह लेते हैं। पहले चार भागों की इस श्रृंखला में विभिन्न उप-कथाओं को फिट करने के लिए दुबारा नया रूप दिया गया; और अंततः यह आठ भागों की श्रृंखला घोषित की गई। अंतिम भाग इति कांड है जोकि 10 मार्च 2009 को जारी हुआ, 128 पृष्ठों वाला अंक है। नई श्रृंखला निम्नतः है:


title: नागराज (कॉमिक्स)

text: "आतंकहर्ता नागराज " या "नागराज-विश्व आतंकवाद सिरीज़ " नामक एक नई श्रृंखला नागायन श्रृंखला के समांतर प्रकाशित की जा रही है। इन श्रृंखलाओं में नागराज आतंकवाद से लड़ने और उसे मिटाने के लिए पूरे विश्व भर में यात्रा कर रहा है। यह अभी तक तय नहीं हुआ है कि यह श्रृंखला कितने भागों की होगी.


title: नागराज (कॉमिक्स)

text: 'नागराज के बाद' एक तीन भाग वाली श्रृंखला (नागराज के बाद, फ़्युएल, वेनम) इसी नाम के कॉमिक के साथ शुरू हुई. यह उस समय से संबंधित है जब नागराज को उसके दुश्मन मार डालते हैं और अब विश्व को खलनायकों के गंभीर खतरों का सामना करना पड़ रहा है। इस श्रृंखला के बाद नागराज का छदम रूप "राज" समाप्त कर दिया जाता है। ..अब वो एक नए रूप "नागराज शाह" बनकर महानगर में रहता है! नागराज शाह "स्नेक आईज सिक्यूरिटी कम्पनी" का मालिक है! जिसको सौडांगी नियंत्रित करती है! नागराज के शरीर में रहने वाले सभी इच्छाधारी सर्प..सिक्यूरिटी गार्ड्स बन चुके हैं! जो विश्वभर में कार्य करते हैं!


title: नागराज (कॉमिक्स)

text: यह दो भाग की श्रृंखला है जिसमें स्वर्ण नगरी में कुछ ग़लत और ख़तरनाक घटित हो रहा है, जोकि सुपर कमांडो ध्रुव के सहयोगी बल और लड़ाकू भेकों के सृष्टिकर्ता, देव जाति का घर है।


title: नागराज (कॉमिक्स)

text: कहानी स्वर्ण नगरी के जेल से हरे मांबा के बच निकलने और जब शहर के सब लोग बेहोश हों, तब शहर पर उसके नियंत्रण के इर्द गिर्द घूमती है और अब वह कुछ ख़तरनाक योजना बना रहा है।


title: पीटर महान

text: पीटर महान या प्रथम (रूसी: Пётр Великий "प्योत्र् वेलीकिय्", Пётр Первый "प्योत्र् पेर्विय्" ; 30 मई 1672 - 28 जनवरी 1725) — सन् 1682 से रूस का ज़ार तथा सन 1721 से रूसी साम्राज्य का प्रथम सम्राट। वह इतिहास के सबसे विश्वविख्यात राजनीतिज्ञों में से एक था। उसने १८वीँ शताब्दी में रूस के विकास की दिशा को सुनिश्चित किया था। उसका नाम इतिहास में ‘एक क्रांतिकारी शासक’ के रूप में दर्ज है। 17 वीं सदी के उत्तरार्द्ध में उनके द्वारा शुरू किये गए राजनीतिक और आर्थिक rup seडाली। इस क्रांतिकारी सम्राट की छत्रछाया में रूस रूढ़िवाद और पुरानी परम्पराओं की बेडियाँ तोड़ कर एक महान यूरोपीय शक्ति के रूप में उभरा। पीटर प्रथम ने सुधारों के किसी भी विरोधी को नहीं बख्शा, यहाँ तक कि अपने बेटे राजकुमार अलेक्सई को भी नहीं।


title: लुशाई पहाड़ियाँ

text: लुशाई पहाड़ियाँ, जो मिज़ो पहाड़ियाँ भी कहलाती हैं, भारत के मिज़ोरम व त्रिपुरा राज्यों में स्थित एक पर्वतमाला है, जो पटकाई पहाड़ियों की एक उपशृंखला है। २,१५७ मीटर (७,०७७ फ़ुट) ऊँचा फौंगपुई पर्वत, जिसे नीला पर्वत भी कहते हैं, इस श्रेणी का सबसे ऊँचा पहाड़ है।


title: दयाराम

text: दयाराम (1777-1853 ई) मध्यकालीन गुजराती भक्ति-काव्य परंपरा के अंतिम महत्वपूर्ण वैष्णव कवि थे। वे गरबी साहित्य रचने के लिए प्रसिद्ध हैं। वे पुष्टिमार्गी कवि थे।